title: 2014/106/ES: 2013 m. gruodžio 20 d. Europos Centrinio Banko sprendimas dėl akreditacijos procedūrų, taikomų saugotinų eurų elementų ir eurų elementų gamintojams, kuriuo iš dalies keičiamas Sprendimas ECB/2008/3 (ECB/2013/54)

text:
27.2.2014

               LT

               Europos Sąjungos oficialusis leidinys

               L 57/29

      EUROPOS CENTRINIO BANKO SPRENDIMAS

   2013 m. gruodžio 20 d.
   dėl akreditacijos procedūrų, taikomų saugotinų eurų elementų ir eurų elementų gamintojams, kuriuo iš dalies keičiamas Sprendimas ECB/2008/3
   (ECB/2013/54)
   (2014/106/ES)
   EUROPOS CENTRINIO BANKO VALDANČIOJI TARYBA,
   atsižvelgdama į Sutartį dėl Europos Sąjungos veikimo, ypač į jos 128 straipsnio 1 dalį,
   atsižvelgdama į Europos centrinių bankų sistemos ir Europos Centrinio Banko statutą, ypač į jo 12 straipsnio 1 dalį, 16 straipsnį ir 34 straipsnio 3 dalį,
   atsižvelgdama į 1998 m. lapkričio 23 d. Tarybos reglamentą (EB) Nr. 2532/98 dėl Europos Centrinio Banko įgaliojimų taikyti sankcijas (1), ypač į jo 2 straipsnį,
   kadangi:

               (1)

               Sutarties 128 straipsnio 1 dalyje ir Europos centrinių bankų sistemos ir Europos Centrinio Banko statuto (toliau – Statutas) 16 straipsnyje nustatyta, kad Europos Centrinis Bankas (ECB) turi išimtinę teisę duoti leidimą Sąjungoje išleisti eurų banknotus. Ši teisė apima įgaliojimus imtis priemonių euro banknotų, kaip mokėjimo priemonių, vientisumui apsaugoti;

               (2)

               2008 m. gegužės 15 d. ECB priėmė Sprendimą ECB/2008/3 dėl saugumo akreditacijos procedūrų, taikomų eurų banknotų saugotinų eurų elementų gamintojams (2), kuriame nustatė saugumo akreditacijos procedūrą, patvirtinančią, ar gamintojai laikosi ECB nustatytų būtiniausių saugumo reikalavimų eurų banknotų ir jų komponentų ir kitų susijusių elementų ir informacijos, kuriems reikalinga apsauga, gamybai, apdorojimui, saugojimui ir transportavimui, ir kurių praradimas, vagystė arba atskleidimas galėtų pažeisti eurų banknotų vientisumą arba galėtų padėti gaminti padirbtus eurų banknotus arba jų komponentus. Be to, Sprendimu ECB/2008/3 buvo nustatytos procedūros, skirtos užtikrinti nuolatinį nurodytų saugumo reikalavimų laikymąsi;

               (3)

               2010 m. lapkričio 25 d. ECB priėmė Sprendimą ECB/2010/22 dėl eurų banknotų gamintojams taikomos kokybės akreditacijos procedūros (3), siekdamas užtikrinti, kad tik tie gamintojai, kurie atitinka ECB būtiniausius kokybės reikalavimus eurų banknotų ir eurų banknotų žaliavų gamybai, yra akredituojami eurų banknotams ir eurų banknotų žaliavoms gaminti;

               (4)

               vadovaudamasis Sutarties 9 ir 11 straipsniais, 2011 m. birželio 21 d. ECB priėmė Sprendimą ECB/2011/8 dėl eurų banknotų gamybai taikomų aplinkos apsaugos bei sveikatos ir saugos akreditacijos procedūrų (4), siekdamas užtikrinti, kad tik tie gamintojai, kurie atitinka ECB būtiniausius aplinkos apsaugos, sveikatos ir saugos reikalavimus, būtų akredituoti vykdyti eurų banknotų gamybos veiklą;

               (5)

               atsižvelgiant į ECB patirtį taikant sprendimus ECB/2008/3, ECB/2010/22 ir ECB/2011/8, reikia įgyvendinti veiksmingą bendrąją akreditacijos sistemą, kad būtų išvengta bet kokių su šių sprendimų taikymu susijusių materialinių ir procesinių neatitikimų, pavyzdžiui, neproporcingos akreditacijų galiojimo, jų procedūrų ir terminijos įvairovės;

               (6)

               siekiant išspręsti minėtas problemas ir palengvinti gamintojams tenkančią administracinę naštą, reikia nustatyti bendrąją akreditacijos sistemą, kuri: a) leistų įvertinti, kaip gamintojas laikosi ECB nustatytų atitinkamų saugumo, kokybės, aplinkos apsaugos ir sveikatos bei saugos reikalavimų; b) įvertintų šių reikalavimų laikymąsi pagal suderintą patikrinimo procedūrą; c) numatytų tinkamų ir proporcingų baudų rūšis, įskaitant finansines baudas, už nurodytų reikalavimų nevykdymą, ir d) užtikrintų, kad saugotinus eurų elementus būtų galima pristatyti tik NCB ir, Valdančiosios tarybos sprendimu, būsimiems Eurosistemos NCB, taip pat kitiems akredituotiems gamintojams ir (arba) ECB;

               (7)

               ši nauja bendroji akreditacijos sistema turėtų būti pagrįsta kelių etapų vertinimo procedūra, kurios metu vertinama, ar akreditacijos prašantis gamintojas visapusiškai atitinka visus šiame sprendime nustatytus atitinkamus akreditacijos reikalavimus;

               (8)

               siekiant palengvinti šį vertinimą, įskaitant bet kokį vėlesnį akredituoto gamintojo nuolatinės atitikties vertinimą, reikia nustatyti supaprastintą patikrinimo tvarką, kad ECB galėtų vykdyti patikrinimus vietoje ir ne vietoje;

               (9)

               siekiant išvengti dabartinės atskirų akreditacijų įvairovės, reikėtų numatyti bendrą laikinąją akreditaciją su galimybe ją pakeisti bendrąja akreditacija, jei atitinkamas gamintojas įrodo, kad jis laikosi visų akreditacijos reikalavimų, taip pat ir gamybos metu, gavęs oficialų akredituoto gamintojo, ECB ar NCB užsakymą pagal jo laikinąją akreditaciją;

               (10)

               siekiant išlaikyti lankstų akreditacijos procesą, ECB suteiktina diskrecija, kaip organizuoti vertinimo etapus gavus laikinosios akreditacijos inicijavimo prašymą;

               (11)

               siekiant užtikrinti geresnį akreditacijos procedūros administravimą, laikinoji akreditacija ir akreditacija galiotų nuolat, išskyrus atvejus, kai nustatoma, kad gamintojas neatitinka atitinkamų akreditacijos reikalavimų. Tuo pačiu tikslu ECB turi būti įgaliotas pakeisti laikinąją akreditaciją akreditacija, jei atitinkamas gamintojas gamino saugotinus eurų elementus ir (arba) eurų elementus pagal oficialų ECB ar NCB užsakymą nepertraukiamą 36 mėnesių laikotarpį. ECB taip pat galės akreditaciją pakeisti laikinąja akreditacija savo iniciatyva, jei gamintojas negamino saugotinų eurų elementų ir (arba) eurų elementų nepertraukiamą 36 mėnesių laikotarpį;

               (12)

               todėl sprendimus ECB/2008/3, ECB/2010/22 ir ECB/2011/8 reikia panaikinti ir pakeisti šiuo sprendimu. Siekiant užtikrinti sklandų perėjimą nuo dabartinių akreditacijų taisyklių prie bendrosios akreditacijos sistemos pagal šį sprendimą, reikėtų nustatyti vienerių metų pereinamąjį laikotarpį nuo šio sprendimo priėmimo dienos. Tai leis gamintojams, turintiems atskiras saugumo, kokybės, aplinkos apsaugos ir sveikatos bei saugos akreditacijas, imtis visų reikiamų priemonių siekiant įvykdyti atitinkamus šiame sprendime nustatytus akreditacijos reikalavimus,

         PRIĖMĖ ŠĮ SPRENDIMĄ:
   I   SKIRSNIS

      BENDROSIOS NUOSTATOS

   1 straipsnis
   Terminų apibrėžtys
   Šiame sprendime:
   1.   eurų elementai– eurų banknotai, iš dalies atspausdinti eurų banknotai ir popierius, dažai, folija ir siūleliai, naudojami eurų banknotams ar iš dalies atspausdintiems eurų banknotams gaminti;
   2.   eurų elementų veikla– eurų elementų gamyba;
   3.   saugotini eurų elementai– elementai, išvardyti pagrindiniuose saugumo reikalavimuose, įskaitant eurų banknotus, kurie yra: a) apyvartoje, b) kuriami apyvartoje esantiems eurų banknotams pakeisti arba c) išimti iš apyvartos, ir jų komponentai bei susijusi informacija, kuriuos reikia apsaugoti, nes jų praradimas, vagystė ar neteisėtas atskleidimas galėtų pakenkti eurų banknotų, kaip mokėjimo priemonių, vientisumui;
   4.   saugotina eurų veikla– bet kuri iš išvardytų: saugotinų eurų elementų parengiamasis darbas, gamyba, apdorojimas, sunaikinimas, saugojimas, vidinis judėjimas gamybos vietoje arba transportavimas;
   5.   parengiamasis darbas– kuriamų eurų banknotų pagrindinio dizaino perkėlimas į išdėstymą, spalvų atskyrimą, raštą ir spausdinimo plokštes ir šiame pagrindiniame dizaine siūlomų komponentų išdėstymo ir prototipų rengimas;
   6.   gamintojas– bet kuris subjektas, kuris dalyvauja arba siekia dalyvauti saugotinoje eurų veikloje ir (arba) eurų elementų veikloje, išskyrus subjektus, kurie dalyvauja arba siekia dalyvauti tik transportuojant saugotinus eurų elementus arba teikia specialią sunaikinimo infrastruktūrą;
   7.   gamybos vieta– bet kokios patalpos, kurias gamintojas naudoja arba siekia naudoti saugotinų eurų elementų ir (arba) eurų elementų parengiamajam darbui, gamybai, apdorojimui, sunaikinimui ir saugojimui;
   8.   akreditacijos reikalavimai– ECB pagrindiniai reikalavimai, akreditacijos procedūra ir vietos reikalavimai, taip pat tęstinės šiame sprendime nustatytos pareigos, kurių privalo laikytis gamintojas, siekiantis gauti ar išlaikyti laikinąją akreditaciją ar akreditaciją;
   9.   akredituotas gamintojas– gamintojas, turintis laikinąją akreditaciją ar akreditaciją;
   10.   pagrindiniai reikalavimai– atitinkami ECB atskirai nustatyti saugumo, kokybės, aplinkos apsaugos ir sveikatos bei saugos reikalavimai, kurių privalo laikytis gamintojas, siekiantis vykdyti saugotiną eurų veiklą ir (arba) eurų elementų veiklą;
   11.   priemonės– saugumo, kokybės, aplinkos apsaugos ar sveikatos bei saugos priemonės, kurių imasi gamintojas, kad atitiktų atitinkamus pagrindinius reikalavimus;
   12.   akreditacijos pagal senąją tvarką– galiojančios laikinosios ar visos akreditacijos, visų pirma saugumo, kokybės, aplinkos apsaugos ar sveikatos bei saugos akreditacijos, kurias ECB suteikė gamintojui saugotinai eurų veiklai ir (arba) eurų elementų veiklai vykdyti pagal sprendimus ECB/2008/3, ECB/2010/22 ir ECB/2011/8;
   13.   panaikinti ECB akreditacijos sprendimai– sprendimai ECB/2008/3, ECB/2010/22 ir ECB/2011/8 kartu;
   14.   NCB– valstybės narės, kurios valiuta yra euro, nacionalinis centrinis bankas;
   15.   būsimas Eurosistemos NCB– valstybės narės, kuriai taikoma išimtis, kuri įvykdė sąlygas eurui įvesti ir kurios atžvilgiu pagal Sutarties 140 straipsnio 2 dalį yra priimtas sprendimas dėl išimties panaikinimo, nacionalinis centrinis bankas;
   16.   atestuojanti institucija– nepriklausoma atestuojanti institucija, kuri vertina gamintojo kokybės, aplinkos apsaugos ar sveikatos bei saugos vadybos sistemas ir yra įgaliota patvirtinti, kad gamintojas atitinka ISO 9001, ISO 14000 arba OHSAS 18000 standartų serijos reikalavimus;
   17.   darbo diena– ECB darbo diena nuo pirmadienio iki penktadienio, išskyrus ECB nedarbo dienas, skelbiamas ECB interneto svetainėje;
   18.   patikrinimas– akreditacijos procedūra, vykdoma kaip patikrinimas vietoje arba kaip patikrinimas ne vietoje, kuria siekiama įvertinti, ar gamintojas atitinka akreditacijos reikalavimus, ir kuri užbaigiama atitinkamos patikrinimo ataskaitos patvirtinimu dėl šio vertinimo rezultatų;
   19.   patikrinimas vietoje– ECB patikrinimo grupės apsilankymas gamybos vietoje, siekiant įvertinti, ar gamybos vietoje įgyvendinamos priemonės atitinka atitinkamus akreditacijos reikalavimus;
   20.   patikrinimas ne vietoje– patikrinimo metu gamintojo pateiktų dokumentų vertinimas, kurį ECB atlieka ne gamintojo gamybos vietoje, siekiant nustatyti, ar gamintojas atitinka atitinkamus akreditacijos reikalavimus;
   21.   specialūs NCB saugumo patikrinimai– akredituotoje gamybos vietoje vykdomi užsakymą pateikusio NCB atliekami likučių patikrinimai, sunaikinimo patikrinimai ar transportavimo patikrinimai, susiję su oficialiu akredituotam gamintojui pateiktu gamybos užsakymu pagal 11 straipsnį;
   22.   likučių patikrinimas– užsakymą pateikusio NCB vykdomas apsilankymas akredituotoje gamybos vietoje, siekiant įvertinti atitinkamo gamintojų turimų saugotinų eurų elementų likučių atsargų tikslumą;
   23.   sunaikinimo patikrinimas– užsakymą pateikusio NCB vykdomas apsilankymas akredituotoje gamybos vietoje, siekiant stebėti saugotinų eurų elementų sunaikinimą ir atlikti likučių patikrinimus naikinant saugotinus eurų elementus pagal 11 straipsnį;
   24.   transportavimo patikrinimas– eurų banknotų ir (arba) eurų banknotų popieriaus transportavimo priemonių, kurių ėmėsi akredituotas gamintojas, atitikties atitinkamiems transportavimo saugumo reikalavimams įvertinimas;
   25.   gamyba– saugotinų eurų elementų ar eurų elementų gamyba pagal kito akredituoto gamintojo, NCB ar ECB oficialų užsakymą, išskyrus gamybą mokslinių tyrimų ir plėtros ir bandymų tikslais, kurios rezultatai nėra skirti išleidimui į apyvartą, ir išskyrus gamybą vidaus likučiams.
   2 straipsnis
   Pagrindiniai akreditacijos principai
   1.   Gamintojas gali vykdyti saugotiną eurų veiklą ir (arba) eurų elementų veiklą saugotino euro elemento ir (arba) euro elemento atžvilgiu tik toje gamybos vietoje, kuriai ECB jam suteikė akreditaciją ar laikinąją akreditaciją.
   2.   Jei gamintojas neturi gamybos patirties, ECB gali suteikti jam laikinąją akreditaciją atitinkamai saugotinai eurų veiklai ir (arba) eurų elementų veiklai 4, 5 ir 6 straipsniuose nustatyta tvarka.
   3.   Laikinoji akreditacija gali būti pakeista akreditacija, gamintojui gavus teigiamą atitinkamų gamybos patikrinimų rezultatą pagal 7 straipsnyje nustatytą procedūrą.
   4.   Jei akredituotas gamintojas nevykdo gamybos nepertraukiamu 36 mėnesių laikotarpiu, ECB gali pakeisti jo akreditaciją laikinąja akreditacija 8 straipsnyje nustatyta tvarka.
   5.   Gamintojas, siekiantis iš ECB gauti ir išlaikyti laikinąją akreditaciją ar akreditaciją, privalo, greta šiame sprendime nustatytų reikalavimų, atitikti ir:

               a)

               atitinkamus pagrindinius reikalavimus, kurie yra būtiniausi reikalavimai. Gamintojai gali priimti ir įgyvendinti griežtesnes saugumo, kokybės, aplinkos apsaugos ir sveikatos bei saugos priemones;

               b)

               šiuos vietos reikalavimus:

                           i)

                           ne spaustuvių gamybos vieta yra Europos Sąjungos valstybėje narėje arba Europos laisvosios prekybos asociacijos valstybėje narėje arba

                           ii)

                           spaustuvių gamybos vieta yra Europos Sąjungos valstybėje narėje.

         6.   Vykdomoji valdyba, jei tai pateisinama susiklosčiusiomis aplinkybėmis, išimties tvarka gali atleisti nuo 5 dalies b punkte nustatyto vietos reikalavimo. Vykdomoji valdyba, padariusi tokią išimtį, nurodo atitinkamas to priežastis.
   7.   Gamintojai, turintys laikinąją akreditaciją arba akreditaciją, turi lygias teises dalyvauti konkursuose.
   8.   Akredituotas gamintojas gali gaminti ir (arba) tiekti saugotinus eurų elementus tik pagal oficialų užsakymą, kurį pateikia vienas iš šių subjektų:

               a)

               kitas akredituotas gamintojas, kuriam saugotini eurų elementai reikalingi saugotinai eurų veiklai vykdyti;

               b)

               NCB;

               c)

               Valdančiajai tarybai priėmus atitinkamą sprendimą – būsimas Eurosistemos NCB ir

               d)

               ECB.

         9.   Gamintojas padengia visas sąnaudas ir susijusias išlaidas, patirtas dėl šio sprendimo taikymo.
   3 straipsnis
   Vykdomosios valdybos priimami sprendimai
   1.   Vykdomoji valdyba turi įgaliojimus priimti visus su gamintojo akreditacija susijusius sprendimus pagal 6, 16–18 ir 20 straipsnius.
   2.   Vykdomoji valdyba gali nuspręsti deleguoti įgaliojimus suteikti laikinąją akreditaciją pagal 6 straipsnį vienam ar keliems valdybos nariams.
   II   SKIRSNIS

      AKREDITACIJOS PROCEDŪRA

   4 straipsnis
   Laikinosios akreditacijos inicijavimo prašymas
   1.   Gamintojas, neturintis jokios akreditacijos, kuris siekia vykdyti saugotiną eurų veiklą ir (arba) eurų elementų veiklą, pateikia ECB rašytinį prašymą inicijuoti laikinosios akreditacijos procedūrą.
   2.   Inicijavimo prašyme turi būti:

               a)

               nurodyta saugotina eurų veikla, saugotinas euro (-ų) elementas (-ai) ir (arba) eurų elementų veikla ir euro (-ų) elementas (-ai), taip pat tikslus gamybos vietos, kuriai prašoma laikinoji akreditacija, adresas;

               b)

               prašymą teikiančio gamintojo deklaracija, kad jis pagrindinių reikalavimų turinį laikys paslaptyje;

               c)

               rašytinis gamintojo pasižadėjimas laikytis visų taikytinų šio sprendimo nuostatų.

         3.   Gamintojas, norintis vykdyti eurų elementų veiklą, pateikia ECB kompetentingų atestuojančių institucijų išduotų ISO 9001, ISO 14001 ir OHSAS 18001 sertifikatų, patvirtinančių, kad jis atitinka atitinkamus standartus atitinkamoje gamybos vietoje planuojamai eurų elementų veiklai, kopijas.
   4.   ECB įvertina gamintojo inicijavimo prašyme pateiktą informaciją ir dokumentus ir prireikus gali paprašyti papildomos informacijos ar paaiškinimų.
   5.   ECB gali atmesti inicijavimo prašymą, jei šis lieka neišsamus, ir po ECB prašymo suteikti papildomą informaciją ar paaiškinimus pagal 4 dalį, arba jei gamintojas nevykdo 2 straipsnio 5 dalies b punkto.
   5 straipsnis
   Preliminarus pagrindinių reikalavimų įvertinimas
   1.   ECB, priėmęs inicijavimo prašymą, pateikia gamintojui atitinkamų pagrindinių reikalavimų kopiją. ECB taip pat pateikia dokumentus, kuriuose gamintojas nurodo, kaip jo priemonės atitiks atitinkamus pagrindinius reikalavimus. Gamintojas užpildo ir grąžina šiuos dokumentus, kad ECB galėtų preliminariai įvertinti, ar gamintojas gali atitikti atitinkamus pagrindinius reikalavimus.
   2.   Jei gamintojas, pateikęs prašymą suteikti laikinąją akreditaciją saugotinai eurų veiklai, pagal nacionalinę teisę privalo naudoti specialią sunaikinimo infrastruktūrą, ir jei nėra galimybės suteikti šios infrastruktūros gamybos vietoje, gamintojas taip pat pateikia informaciją apie jo siūlomą naudoti specialią sunaikinimo infrastruktūrą, įskaitant išsamią informaciją apie:

               a)

               atitinkamas nacionalinės teisės nuostatas ir paaiškinimą, kodėl nėra galimybės patalpinti sunaikinimo infrastruktūros gamybos vietoje;

               b)

               gamintojo siūlomą naudoti specialią sunaikinimo infrastruktūrą;

               c)

               saugotiną (-us) eurų elementą (-us), kurį (-iuos) gamintojas siūlo naikinti atitinkamoje specialioje sunaikinimo infrastruktūroje;

               d)

               siūlomas saugumo priemones saugotinam (-iems) eurų elementui (-ams) apsaugoti per visą transportavimo į infrastruktūrą ir iš jos bei sunaikinimo infrastruktūroje procesą.

         3.   ECB įvertina gamintojo pateiktą informaciją ir dokumentus, nurodytus 1 ir 2 dalyse, ir gali pareikalauti papildomos informacijos ar paaiškinimų. ECB gali atmesti bet kokį prašymą suteikti laikinąją akreditaciją, jei šis lieka neišsamus, ir po ECB pareikalavimo suteikti papildomą informaciją ar paaiškinimus, arba jei šis neatitinka šio straipsnio.
   6 straipsnis
   Laikinosios akreditacijos suteikimas
   1.   ECB gali suteikti gamintojui laikinąją akreditaciją, jei gamintojas, prieš pradėdamas vykdyti saugotiną eurų veiklą ir (arba) eurų elementų veiklą, sėkmingai įrodo nustatęs procedūras ir infrastruktūrą, reikalingas norint atitikti atitinkamus akreditacijos reikalavimus gamybos vietoje.
   2.   Pagal 9 straipsnį ECB atlieka patikrinimus siekdamas įvertinti, ar gamintojas atitinka visus akreditacijos reikalavimus.
   3.   Jei gamintojas prašo suteikti laikinąją akreditaciją planuojamai saugotinai eurų veiklai, pirmiausia patikrinama, ar jis laikosi saugumo reikalavimų. Kiti patikrinimai pradedami tik gamintojui gavus teigiamą saugumo patikrinimo rezultatą.
   7 straipsnis
   Laikinosios akreditacijos pakeitimas akreditacija
   ECB gali pakeisti gamintojo laikinąją akreditaciją akreditacija, jei gamintojas gauna teigiamus atitinkamų patikrinimų gamybos metu rezultatus ir taip įrodo, kad jis faktiškai vykdydamas atitinkamą saugotiną eurų veiklą ir (arba) eurų elementų veiklą nustatė reikiamas procedūras ir infrastruktūrą ir veiksmingai vykdo atitinkamus akreditacijos reikalavimus gamybos vietoje.
   8 straipsnis
   Akreditacijos pakeitimas laikinąja akreditacija
   ECB gali pakeisti gamintojo akreditaciją laikinąja akreditacija, jei gamintojas nevykdė gamybos pagal oficialų ECB arba NCB užsakymą per nepertraukiamą 36 mėnesių laikotarpį.
   III   SKIRSNIS

      PATIKRINIMAI IR SPECIALŪS NCB SAUGUMO PATIKRINIMAI

   9 straipsnis
   Patikrinimai
   1.   ECB vertina, ar gamintojas atitinka atitinkamus akreditacijos reikalavimus; tai daroma atliekant patikrinimus. Patikrinimai gali būti atliekami kaip patikrinimai vietoje ir (arba) patikrinimai ne vietoje.
   2.   Patikrinimas (-ai) ne vietoje atliekamas (-i) dėl bet kokių gamintojo pateiktų dokumentų, kurie yra svarbūs vertinant gamintojo atitiktį akreditacijos reikalavimams.
   3.   Patikrinimu (-ais) vietoje vertinama gamintojo atitiktis atitinkamiems pagrindiniams reikalavimams gamybos vietoje, visų pirma – saugumo ir kokybės reikalavimams. ECB gali nuspręsti atlikti tokius patikrinimus vietoje, jei, jo manymu, tai reikalinga, tačiau ne rečiau kaip kartą per 36 mėnesius eurų elementų veiklos ir (arba) saugotinos eurų veiklos pagrindinių saugumo ir kokybės reikalavimų atžvilgiu.
   4.   Apie patikrinimus vietoje dėl pagrindinių saugumo ir kokybės reikalavimų gali būti pranešta iš anksto. Saugumo ir kokybės patikrinimai vietoje, apie kuriuos buvo pranešta, pradedami gamintojo ir ECB abipusiu sutarimu nustatytą dieną. Gamintojui pradėjus vykdyti saugotiną eurų veiklą ir (arba) eurų elementų veiklą, apie saugumo ir kokybės patikrinimus vietoje gali būti nepranešta.
   5.   Likus ne mažiau kaip 10 darbo dienų iki dienos, kai turi prasidėti paskelbtas patikrinimas vietoje, ECB gali pateikti gamintojui pildyti išankstinius patikrinimo vietoje dokumentus. Gamintojas grąžina šiuos dokumentus ECB ne vėliau kaip prieš penkias darbo dienas iki dienos, kai turi prasidėti patikrinimas vietoje.
   6.   Jei pagal gamintojo nacionalinę teisę gamintojas privalo naudoti specialią sunaikinimo infrastruktūrą, patikrinimo vietoje grupė gali apsilankyti ir toje infrastruktūroje, kad įvertintų, ar gamintojo siūlomos priemonės yra pakankamos atitinkamų saugotinų eurų elementų vientisumui apsaugoti.
   10 straipsnis
   Išvados ir patikrinimo ataskaita
   1.   Jei patikrinimo metu nustatomas bet koks atitinkamų akreditacijos reikalavimų neatitikties atvejis, per toliau nurodytą laiką ECB išsiunčia gamintojui laišką su išvadomis, kuriame nurodomas (-i) konkretus (-ūs) neatitikties atvejis (-ai):

               a)

               per 15 darbo dienų nuo atitinkamo patikrinimo vietoje užbaigimo dienos;

               b)

               per 40 darbo dienų nuo tada, kai ECB gavo su patikrinimu ne vietoje susijusius dokumentus, ypač dėl 12 straipsnyje nustatytų tęstinių pareigų;

               c)

               per 15 darbo dienų nuo tada, kai ECB gavo NCB ataskaitą, jei pagal 11 straipsnį buvo vykdomi specialūs NCB saugumo patikrinimai.

         2.   Gavęs išvadas, gamintojas gali per 15 darbo dienų raštu kreiptis į ECB ir pateikti savo pastabas ir informaciją apie visas priemones arba patobulinimus, kurių jis ketina imtis išvadų turinio atžvilgiu.
   3.   ECB parengia patikrinimo ataskaitos projektą per 25 darbo dienas nuo: a) patikrinimo užbaigimo, jei nenustatyta neatitikties atvejų, b) tos dienos, kai ECB gauna rašytines gamintojo pastabas dėl išvadų, arba c) termino tokioms pastaboms pateikti pabaigos, jei pastabų nebuvo gauta. Į šį patikrinimo ataskaitos projektą įtraukiamos patikrinimo išvados ir iš gamintojo gautos atitinkamos pastabos. Patikrinimo ataskaitos projekte taip pat padaromos išvados, ar gamintojas atitinka akreditacijos reikalavimus.
   4.   Gavęs patikrinimo ataskaitos projektą, gamintojas gali per 15 darbo dienų raštu kreiptis į ECB ir pateikti savo pastabas ir informaciją apie visas priemones arba patobulinimus, kurių jis ketina imtis patikrinimo ataskaitos projekto turinio atžvilgiu. ECB, gavęs gamintojo pastabas arba šių pastabų pateikimo terminui pasibaigus, per 30 darbo dienų užbaigia patikrinimo ataskaitos projektą ir pateikia jį atitinkamam gamintojui.
   5.   Siekiant patikrinti, ar, įgyvendinus tokias priemones arba patobulinimus, gamintojas atitinka atitinkamus akreditacijos reikalavimus, gali būti atliekami papildomi patikrinimai vietoje. Dėl papildomų patikrinimų vietoje patikrinimo ataskaitos projektas gali būti užbaigtas vėliau.
   6.   Esminės akreditacijos reikalavimų neatitikties atveju, kai ECB reikia skubiai priimti sprendimą, ir kai tai pagrįstai laikytina pagrindu priimti sustabdymo sprendimą pagal 17 straipsnį arba panaikinimo sprendimą pagal 18 straipsnį, ECB gali nuspręsti sutrumpinti 1, 2 ir 3 dalyse aprašytą procesą, kad gamintojui būtų suteiktos ne daugiau kaip penkios darbo dienos pastaboms dėl atitinkamos neatitikties pateikti. ECB nurodo tokios skubos priežastis.
   7.   ECB gali nuspręsti pratęsti šiame straipsnyje nurodytus terminus.
   11 straipsnis
   Specialūs NCB saugumo patikrinimai
   1.   Bet kuris NCB, pateikęs oficialų užsakymą eurų banknotams gaminti, gali, kiek tai susiję su tokiais užsakymais, atlikti likučių patikrinimą ir saugotinų eurų elementų naikinimo patikrinimą gamybos vietoje, kurioje gaminami eurų banknotai arba bet kurioje kitoje gamybos vietoje, kurioje gaminami, apdorojami, saugomi ar naikinami šių eurų banknotų komponentai.
   2.   1 dalyje nurodytas NCB taip pat gali atlikti eurų banknotų ir eurų banknotų popieriaus transportavimo patikrinimus.
   3.   Per tris darbo dienas nuo patikrinimų pabaigos NCB išsiunčia rašytinę ataskaitą ECB, jei nustatoma, kad gamintojas pažeidė pagrindiniuose reikalavimuose nustatytas ECB transportavimo taisykles arba jei likučių patikrinimo ar sunaikinimo patikrinimo metu nustatoma neatitikimų.
   4.   ECB gali paskirti specialią saugumo patikrinimo vietoje grupę, kuriai pavedama atlikti patikrinimus gamybos vietoje, siekiant patikrinti NCB nustatytus pažeidimus ar neatitikimus. Apie bet kokias ECB padarytas išvadas, pagrįstas specialios saugumo patikrinimo grupės patikrinimo rezultatais, pranešama pagal 10 straipsnį.
   IV   SKIRSNIS

      TĘSTINĖS PAREIGOS

   12 straipsnis
   Akredituotų gamintojų tęstinės pareigos
   1.   Akredituotas gamintojas dėl atitinkamos gamybos vietos pateikia ECB 4 straipsnio 3 dalyje nurodyto atitinkamo sertifikato kopiją kiekvieną kartą, kai šis sertifikatas atnaujinamas arba pakeičiamas; kopija pateikiama per tris mėnesius nuo atitinkamos pratęsimo ar pakeitimo dienos.
   2.   Akredituotas gamintojas nedelsdamas informuoja ECB apie bet kokių reikalaujamų sertifikatų panaikinimą.
   3.   Akredituotas gamintojas nedelsdamas raštu informuoja ECB apie bet kurią iš šių aplinkybių:

               a)

               pradėtą bet kokią gamintojo likvidavimo arba restruktūrizavimo ar bet kokią analogišką procedūrą;

               b)

               likvidatoriaus, perėmėjo, administratoriaus arba panašaus pareigūno paskyrimą gamintojo atžvilgiu;

               c)

               bet kokį ketinimą sudaryti subrangos sutartį arba įtraukti trečiąsias šalis į eurų elementų veiklą ar saugotiną eurų veiklą, kuriai gamintojas turi akreditaciją;

               d)

               bet kokius priemonių gamybos vietoje pasikeitimus, įvykusius po akreditacijos suteikimo, kurie daro poveikį arba gali daryti poveikį atitikčiai atitinkamiems akreditacijos reikalavimams, įskaitant 5 straipsnio 2 dalies a–d punktuose nurodytos informacijos pasikeitimus;

               e)

               bet kokius ketinimus pakeisti akredituoto gamintojo kontrolę arba nuosavybės struktūrą;

               f)

               nepertraukiamo 34 mėnesių laikotarpio nuo jo paskutinės gamybos pasibaigimą.

         4.   Akredituotas gamintojas negali perleisti arba perduoti savo akreditacijų trečiajai šaliai, įskaitant savo dukterines bendroves ir asocijuotas bendroves.
   5.   Akredituotas gamintojas negali perkelti bet kokios saugotinos eurų veiklos arba eurų elementų veiklos dalies ar bet kokių saugotinų eurų elementų arba eurų elementų į kitą vietą, kuri gamintojui priklauso, kurią jis nuomoja arba kitaip kontroliuoja, išskyrus atvejus, kai tai vietai buvo suteikta atitinkama akreditacija pagal 2 straipsnį ir ECB yra davęs išankstinį rašytinį sutikimą perkelti.
   6.   Akredituotas gamintojas negali perduoti ar perleisti bet kokios saugotinos eurų veiklos arba eurų elementų veiklos dalies vykdymo ar bet kokių saugotinų eurų elementų arba eurų elementų jokiai trečiajai šaliai, įskaitant savo dukterines bendroves ir asocijuotas bendroves, išskyrus atvejus, kai tai trečiajai šaliai buvo suteikta atitinkama akreditacija pagal 2 straipsnį ir ECB yra davęs išankstinį rašytinį sutikimą perduoti ar perleisti veiklos vykdymą.
   7.   Be išankstinio rašytinio ECB sutikimo akredituotas gamintojas negali perduoti bet kokios saugotinos eurų veiklos arba eurų elementų veiklos dalies vykdymo kitai gamybos vietai.
   8.   Laikinąją akreditaciją turintis gamintojas nedelsdamas informuoja ECB apie iš kito akredituoto gamintojo, NCB arba ECB gautą oficialų gamybos užsakymą, kad būtų galima kuo greičiau atlikti atitinkamus patikrinimus. Pranešime pateikiama informacija apie oficialų gamybos užsakymą ir planuojamą gamybos pradžios ir pabaigos dieną.
   9.   Laikinąją akreditaciją turintis gamintojas suteikia ECB informaciją apie aplinkos apsaugos ir sveikatos bei saugos aspektus, kaip reikalaujama atitinkamuose pagrindiniuose reikalavimuose.
   10.   Jei akredituotas gamintojas yra spaustuvė, jis organizuoja baigtų eurų banknotų cheminių medžiagų analizės vykdymą ir praneša ECB pagal atitinkamus aplinkos apsaugos ir sveikatos bei saugos reikalavimus.
   11.   Akredituotas gamintojas laiko pagrindinius reikalavimus paslaptyje.
   13 straipsnis
   ECB tęstinės pareigos
   ECB informuoja akredituotus gamintojus apie visus pagrindinių reikalavimų pakeitimus, kurie yra susiję su saugotina eurų veikla ir (arba) eurų elementų veikla, kuriai jiems yra suteikta akreditacija arba laikinoji akreditacija.
   V   SKIRSNIS

      NEATITIKTIES PASEKMĖS

   14 straipsnis
   Neatitikties atvejai
   1.   Bet kuris iš toliau nurodytų gamintojo veiksmų reiškia neatitikties atvejį:

               a)

               atitinkamų akreditacijos reikalavimų nesilaikymas;

               b)

               su ECB suderintų patobulinimų nevykdymas;

               c)

               atsisakymas leisti tuoj pat patekti į gamybos vietą patikrinimo vietoje grupei arba darbuotojams, kuriuos NCB paskyrė atsargoms patikrinti, sunaikinimui patikrinti arba transportavimui patikrinti;

               d)

               neteisingos arba klaidinančios deklaracijos arba suklastoto dokumento pateikimas ECB ir, kai taikytina, NCB pagal bet kurią iš šiame sprendime nustatytų procedūrų;

               e)

               gamintojo pareigos laikyti pagrindinius reikalavimus paslaptyje pažeidimas.

         2.   Apie bet kokį neatitikties atitinkamiems akreditacijos reikalavimams atvejį pranešama reikalavimų neatitinkančiam gamintojui pagal 10 straipsnio 4 dalį arba kitais būdais. Kiekvieną neatitikties atvejį būtina ištaisyti per sutartą laikotarpį. Šis laikotarpis yra proporcingas neatitikties sunkumui.
   3.   Esminė neatitiktis – tai atvejis, kuris turi ar turėjo tiesioginį ir didelį neigiamą poveikį saugotinos eurų veiklos saugumui ir (arba) tiesioginį ir didelį neigiamą poveikį eurų elementų veiklos kokybės, aplinkos apsaugos ar sveikatos bei saugos aspektams.
   4.   ECB gali pateikti gamintojui rekomendaciją, kuri yra pasiūlymas patobulinti priemonę, kuri atitinka akreditacijos reikalavimus.
   15 straipsnis
   ECB sprendimai dėl neatitikties
   1.   Bet kurį iš 16–18 ir 20 straipsniuose nurodytų sprendimų ECB priima raštu. Šiuose sprendimuose nurodoma:

               a)

               neatitikties atvejis ir gamintojo pateiktos pastabos, jei taikytina;

               b)

               gamybos vieta, saugotinas euro elementas ir (arba) euro elementas ir saugotina eurų veikla ir (arba) eurų elementų veikla, su kuria yra susijęs sprendimas;

               c)

               data, kada įsigalios sprendimas;

               d)

               neatitikties pašalinimo terminas, jei taikytina;

               e)

               sprendimo priežastys.

         2.   Visais atvejais, kai ECB priima sprendimą pagal 16–18 ir 20 straipsnius, sprendimas yra proporcingas neatitikties sunkumui ir gamintojo veiklos istorijai bet kokių kitų neatitikties atvejų nustatymo ir jų pašalinimo požiūriu.
   3.   ECB gali informuoti NCB ir visus akredituotus gamintojus apie pagal šį straipsnį priimtą bet kokį sprendimą, jo taikymo sritį ir galiojimo laiką; tokiu atveju nurodoma, kad NCB bus pranešta, jei pasikeis gamintojo statusas.
   16 straipsnis
   Įspėjamasis sprendimas
   1.   ECB pateikia akredituotam gamintojui įspėjamąjį sprendimą, jei:

               a)

               nustatomas esminis saugotinos eurų veiklos neatitiktiems saugumo aspektams atvejis arba esminis eurų elementų veiklos neatitikties kokybės, aplinkos apsaugos ar sveikatos bei saugos aspektams atvejis;

               b)

               neatitikties atvejai kartojasi;

               c)

               bet koks neatitikties atvejis nėra pašalinamas laiku ir efektyviai.

         2.   ECB atsižvelgia į visus to gamintojo pateiktus atitinkamus paaiškinimus.
   3.   Įspėjamajame sprendime taip pat gali būti nurodyta, kad jei iki nustatyto termino neatitiktis nebus pašalinta, bus taikomas 17 arba 18 straipsnis.
   4.   Jei ECB mano, kad, atsižvelgiant į nustatyto neatitikties atvejo sunkumą, vien įspėjamojo sprendimo nepakanka, ECB gali priimti sprendimą pagal 17 arba 18 straipsnį.
   17 straipsnis
   Naujų užsakymų sustabdymas
   1.   ECB gali priimti sprendimą sustabdyti akredituotą gamintoją; šiuo atveju gamintojas gali baigti visus vykdomus gamybos užsakymus, tačiau negali priimti naujų užsakymų iki sustabdymo sprendimo panaikinimo. Sprendimas sustabdyti gali būti priimtas, jei:

               a)

               nustatomas esminės neatitikties atvejis, darantis tiesioginį ir didelį neigiamą poveikį saugotinos eurų veiklos saugumui, bet gamintojas įrodė, kad saugotini eurų elementai nedingo ar nebuvo pavogti, arba nebuvo neteisėtai atskleista informacija, galinti pakenkti saugotinų eurų elementų vientisumui;

               b)

               gamintojas nepašalina įspėjamajame sprendime nurodytos neatitikties.

         2.   ECB atsižvelgia į visus to gamintojo pateiktus atitinkamus paaiškinimus.
   3.   Sustabdymo sprendime taip pat gali būti nurodyta, kad jei iki nustatyto termino neatitiktis nebus pašalinta, bus taikomas 18 straipsnis.
   4.   Jei ECB mano, kad, atsižvelgiant į nustatyto neatitikties atvejo sunkumą, vien sustabdymo sprendimo nepakanka, jis gali priimti panaikinimo sprendimą pagal 18 straipsnį.
   5.   Sustabdymo sprendimas gali būti panaikintas tik pašalinus visus atitinkamus neatitikties atvejus ir patikrinimo metu pripažinus, kad jie pašalinti.
   18 straipsnis
   Akreditacijos panaikinimas
   1.   ECB gali priimti panaikinimo sprendimą, jei:

               a)

               gamintojas nevykdo sustabdymo sprendimo;

               b)

               gamintojas nevykdo 19 straipsnio;

               c)

               nevykdomas reikalavimas nedelsiant informuoti ECB apie bet kurią iš 12 straipsnio 3 dalies c–f punktuose nurodytų aplinkybių;

               d)

               akredituotas gamintojas pateikia prašymą perkelti visą saugotiną eurų veiklą ir (arba) eurų elementų veiklą ar jos dalį į naują gamybos vietą. Toks panaikinimas taikomas ir senai gamybos vietai, iš kurios perkeliama atitinkama veikla;

               e)

               akredituotas gamintojas pateikia prašymą panaikinti jo laikinąją akreditaciją arba akreditaciją.

         2.   ECB gali priimti panaikinimo sprendimą, jei, jo nuomone, toks panaikinimas yra proporcingas:

               a)

               neatitikties atvejo (-ų) sunkumui;

               b)

               faktinio ar galimo praradimo ar vagystės dydžiui arba su neteisėtu informacijos apie saugotinus eurų elementus atskleidimu susijusios finansinės žalos ir žalos reputacijai dydžiui;

               c)

               gamintojo atsako, galimybių ir pajėgumo pašalinti neatitiktį tinkamumui.

         3.   ECB atsižvelgia į visus atitinkamo gamintojo pateiktus atitinkamus paaiškinimus.
   4.   Jei panaikinus akreditaciją tai, kad gamintojas turi saugotinus eurų elementus, galėtų kelti pavojų eurų banknotų, kaip mokėjimo priemonės, vientisumui, ECB gali pareikalauti, kad gamintojas imtųsi priemonių, pavyzdžiui, pristatytų nurodytus saugotinus eurų elementus į ECB arba NCB arba juos sunaikintų, kad būtų užtikrinta, jog, panaikinimui įsigaliojus, gamintojas neturi jokių tokių saugotinų eurų elementų.
   5.   Panaikinimo sprendime nurodoma data, po kurios gamintojas gali vėl prašyti suteikti laikinąją akreditaciją. Tokia data nustatoma atsižvelgiant į panaikinimą nulėmusias aplinkybes; ji negali būti anksčiau kaip po vienerių metų nuo panaikinimo sprendimo datos.
   19 straipsnis
   Neatidėliotinas saugotinos eurų veiklos sustabdymas
   1.   Išimtinėmis aplinkybėmis, nustačius esminės neatitikties atvejį, dėl kurio, tuojau pat nesiėmus taisymo veiksmų, galėtų būti prarasti arba pavogti saugotini eurų elementai arba neteisėtai atskleista informacija, o tai galėtų pakenkti eurų banknotų, kaip mokėjimo priemonių, vientisumui, patikrinimo vietoje grupė gali pareikalauti reikalavimų neatitinkančio gamintojo nedelsiant sustabdyti atitinkamą saugotiną eurų veiklą iki kol bus pašalinta neatitiktis. Tokiu atveju gamintojas negali atnaujinti šios veiklos be išankstinio rašytinio ECB sutikimo.
   2.   Toks gamintojas pateikia ECB informaciją apie bet kurį kitą gamintoją, kurį sustabdyta saugotina eurų veikla arba eurų elementų veikla gali netiesiogiai paveikti kaip klientą ar tiekėją. Patikrinimo vietoje grupė taip pat gali reikalauti, kad akredituotas gamintojas imtųsi 18 straipsnio 4 dalyje nurodytų priemonių, kad būtų užtikrinta, kad jis neturi nurodytų saugotinų eurų elementų tuo laikotarpiu, kuriuo sustabdyta saugotina eurų veikla.
   3.   Jei akredituoto gamintojo saugotina eurų veikla yra sustabdyta pagal 1 dalį, ECB informuoja 2 dalyje nurodytas trečiąsias šalis gamintojas, kurias tai gali paveikti; tokiu atveju nurodoma, kad trečiosioms šalims gamintojoms, kurias tai gali paveikti, bus pranešta apie gamintojo statuso pasikeitimą.
   4.   Kaip įmanoma greičiau po to, kai ECB patikrinimo vietoje grupė pareikalavo sustabdyti saugotiną eurų veiklą, ir nedarant poveikio jokiems kitiems pagal 16–18 straipsnius priimtiems sprendimams, ECB nedelsiant panaikina tokį sustabdymą, jei per vėlesnį patikrinimą padaroma išvada, kad atitinkama neatitiktis buvo pašalinta.
   20 straipsnis
   Finansinės baudos esant eurų banknotų ar banknotų popieriaus kiekio neatitikimų
   1.   Gamintojas, vykdantis eurų banknotų popieriaus ar eurų banknotų gamybą, vadovaudamasis pagrindiniais saugumo reikalavimais, praneša ECB apie bet kokius eurų banknotų popieriaus kiekių arba iš dalies ar visiškai atspausdintų eurų banknotų kiekių neatitikimus, nustatytus vykdant bet kokią saugotiną eurų veiklą akredituotoje jo gamybos vietoje.
   2.   Jei toks gamintojas nustato eurų banknotų popieriaus kiekio arba iš dalies ar visiškai atspausdintų eurų banknotų kiekių neatitikimus vykdant saugotiną eurų veiklą akredituotoje gamybos vietoje ir nepraneša apie tai, kaip nustatyta pagrindiniuose saugumo reikalavimuose, o apie neatitikimą ECB sužino kitais būdais, ECB skiria gamintojui ne mažesnę kaip 50 000 eurų finansinę baudą. Jei lygiavertė neatitikimo nominalioji vertė viršija 50 000 eurų, ECB skiria gamintojui tos lygiavertės nominaliosios vertės dydžio finansinę baudą, tačiau ne daugiau kaip 500 000 eurų.
   3.   Jei gamintojas praneša ECB apie eurų banknotų popieriaus kiekio arba iš dalies ar visiškai atspausdintų eurų banknotų kiekių neatitikimus, nustatytus vykdant saugotiną eurų veiklą akredituotoje gamybos vietoje, tačiau nenustato ir nepraneša ECB neatitikimo priežasčių per pagrindiniuose saugumo reikalavimuose nustatytus terminus, ECB svarsto galimybę skirti mažiausią 50 000 eurų finansinę baudą. Jei lygiavertė neatitikimo nominalioji vertė viršija 50 000 eurų, ECB skiria gamintojui tos lygiavertės nominaliosios vertės dydžio finansinę baudą, tačiau ne daugiau kaip 500 000 eurų.
   4.   Jei gamintojas nenustato eurų banknotų popieriaus kiekio arba iš dalies ar visiškai atspausdintų eurų banknotų kiekių neatitikimų vykdant saugotiną eurų veiklą akredituotoje gamybos vietoje ir neatitikimas nustatomas ir apie jį ECB sužino kitais būdais, ECB skiria gamintojui ne mažesnę kaip 50 000 eurų finansinę baudą. Jei lygiavertė neatitikimo nominalioji vertė viršija 50 000 eurų, ECB skiria gamintojui tos lygiavertės nominaliosios vertės dydžio finansinę baudą, tačiau ne daugiau kaip 500 000 eurų.
   5.   Neatitikimo sunkumas vertinamas kiekvienu konkrečiu atveju, sprendžiant dėl finansinės baudos dydžio; nuo neatitikimo sunkumo priklauso, ar skiriama finansinė bauda yra mažesnė ar didesnė kaip 50 000 eurų. Neatitikimo sunkumą įrodo lygiavertė atitinkamo neatitikimo nominalioji vertė. Jokiu atveju finansinė bauda negali viršyti 500 000 eurų.
   6.   Sprendimai dėl finansinių baudų priimami pagal Reglamente (EB) Nr. 2532/98 ir 1999 m. rugsėjo 23 d. Europos Centrinio Banko reglamente (EB) Nr. 2157/1999 dėl Europos Centrinio Banko teisių taikyti sankcijas (ECB/1999/4) (5) nustatytas procedūras. Greta finansinių baudų ECB gali nuspręsti priimti įspėjamąjį sprendimą arba panaikinti ar sustabdyti laikinąją akreditaciją ar akreditaciją.
   21 straipsnis
   Persvarstymo procedūra
   1.   ECB įvertina kiekvieną gamintojo pateiktą prašymą ir informaciją, susijusius su šiuo sprendimu, ir raštu informuoja gamintoją apie savo sprendimą priimti ar atmesti gautą prašymą ar informacijos galiojimą per 50 darbo dienų nuo:

               a)

               inicijavimo prašymo gavimo dienos arba

               b)

               bet kokios ECB pareikalautos papildomos informacijos ar paaiškinimų gavimo dienos.

         2.   Jei ECB priėmė sprendimą:

               a)

               atmesti prašymą inicijuoti bet kokią akreditacijos procedūrą;

               b)

               atsisakyti: i) suteikti bet kokią laikinąją akreditaciją, ii) pakeisti laikinąją akreditaciją akreditacija arba iii) pakeisti akreditaciją laikinąja akreditacija;

               c)

               pakeisti pagal seną tvarką išduotą akreditaciją laikinąja akreditacija arba akreditacija;

               d)

               pagal 16–19 straipsnius,

         gamintojas gali per 30 darbo dienų nuo pranešimo apie tokį sprendimą pateikti Valdančiajai tarybai rašytinį prašymą persvarstyti sprendimą. Gamintojas pateikia tokio prašymo priežastis ir prideda visą pagrindžiančią informaciją.
   3.   Persvarstymas nesustabdo sprendimo vykdymo. Jei gamintojas savo persvarstymo prašyme to konkrečiai prašo ir nurodo to priežastis, Valdančioji taryba gali sustabdyti persvarstomo sprendimo taikymą.
   4.   Valdančioji taryba, gavusi gamintojo prašymą persvarstyti, persvarsto sprendimą. Jei Valdančioji taryba mano, kad sprendimas pažeidžia šį sprendimą, ji nurodo pakartoti aptariamą procedūrą arba priima galutinį sprendimą. Kitais atvejais gamintojo prašymas persvarstyti atmetamas. Apie persvarstymo rezultatą gamintojui pranešama per 60 darbo dienų prašymo persvarstyti gavimo dienos. Valdančiosios tarybos sprendime nurodomos jį pagrindžiančios priežastys.
   5.   Europos Sąjungos Teisingumo Teismas turi išimtinę jurisdikciją sprendžiant bet kokius su šiuo sprendimu susijusius ECB ir gamintojo ginčus. Jei pagal 2 dalį galima taikyti persvarstymo procedūrą, gamintojas gali kreiptis į Teisingumo Teismą tik sulaukęs ECB sprendimo dėl persvarstymo. Sutartyje nustatyti terminai prasideda nuo persvarstymo sprendimo gavimo dienos.
   6.   Nukrypstant nuo 1–4 dalių, sprendimai dėl finansinių baudų pagal 20 straipsnį persvarstomi laikantis Reglamente (EB) Nr. 2532/98 ir Reglamente (EB) Nr. 2157/1999 (ECB/1999/4) nustatytos procedūros.
   22 straipsnis
   ECB akreditacijų registras
   1.   ECB tvarko akreditacijų registrą, kuriame:

               a)

               įrašomi visi gamintojai, kuriems suteikta laikinoji akreditacija arba akreditacija;

               b)

               kiekvienos gamybos vietos atžvilgiu nurodoma saugotina eurų veikla ir (arba) eurų elementų veikla, saugotini eurų elementai ir eurų elementai, kuriems suteikta laikinoji akreditacija arba akreditacija.

         2.   Informaciją iš akreditacijų registro ECB suteikia visiems NCB, būsimiems Eurosistemos NCB ir akredituotiems gamintojams. ECB reguliariai atnaujina akreditacijų registrą, atsižvelgdamas į pagal šį sprendimą akredituotų gamintojų ir NCB pateiktą informaciją. Siekdamas reguliariai atnaujinti akreditacijų registrą, ECB gali rinkti iš akredituotų gamintojų, NCB ir būsimų Eurosistemos NCB papildomą atitinkamą informaciją, kurią ECB laiko reikalinga akreditacijų registro informacijos tikslumui ir teisingumui išlaikyti.
   3.   Jei ECB priima sustabdymo sprendimą pagal 17 straipsnį, jis įrašo priemonės taikymo sritį ir trukmę ir visus gamintojo statuso pokyčius, susijusius su jo pavadinimu, atitinkama gamybos vieta ir atitinkamais saugotinais eurų elementais, eurų elementais, saugotina eurų veikla ir eurų elementų veikla pagal tokio sustabdymo sprendimo sąlygas.
   4.   Jei ECB priima panaikinimo sprendimą pagal 18 straipsnį, jis pašalina iš akreditacijų registro gamintoją, gamybos vietą, saugotinus eurų elementus, saugotiną eurų veiklą ir (arba) eurų elementų ir eurų elementų veiklą pagal tokio panaikinimo sprendimo sąlygas.
   VI   SKIRSNIS

      DALINIS PAKEITIMAS, PEREINAMOJO LAIKOTARPIO IR BAIGIAMOSIOS NUOSTATOS

   23 straipsnis
   Dalinis pakeitimas
   Sprendimo ECB/2008/3 1 straipsnio c punktas pakeičiamas taip:

      „c)   saugotini eurų elementai– elementai, išvardyti saugumo taisyklėse, įskaitant eurų banknotus, kurie yra: a) apyvartoje, b) kuriami apyvartoje esantiems eurų banknotams pakeisti arba c) išimti iš apyvartos, ir jų komponentai bei susijusi informacija, kuriuos reikia apsaugoti, nes jų praradimas, vagystė ar neteisėtas atskleidimas galėtų pakenkti eurų banknotų, kaip mokėjimo priemonių, vientisumui;“.

   24 straipsnis
   Panaikinimas
   Sprendimai ECB/2008/3, ECB/2010/22 ir ECB/2011/8 panaikinami 26 straipsnio 3 dalyje nurodytą dieną. Nuorodos į sprendimus ECB/2008/3, ECB/2010/22 ir ECB/2011/8 suprantamos kaip nuorodos į šį sprendimą.
   25 straipsnis
   Pereinamojo laikotarpio nuostatos
   1.   Gamintojai, turintys pagal senąją tvarką suteiktas akreditacijas, turi teisę vykdyti saugotiną eurų veiklą ir (arba) eurų elementų veiklą iki 26 straipsnio 3 dalyje nurodytos dienos.
   2.   Likus dviem mėnesiams iki 26 straipsnio 3 dalyje nurodytos dienos, gamintojai, turintys pagal senąją tvarką suteiktas akreditacijas, informuoja ECB apie tai, ar per praėjusius 36 mėnesius jie vykdė saugotiną eurų veiklą ir (arba) eurų elementų veiklą.
   3.   Akreditacijos, suteiktos pagal senąją tvarką, laikantis panaikintų ECB akreditacijos sprendimų, pakeičiamos pagal 4 ir 5 dalis arba jų galiojimas pasibaigia po 26 straipsnio 3 dalyje nurodytos dienos, nepaisant likusio jų galiojimo laikotarpio ar nuolatinio statuso.
   4.   Gamintojo, turinčio galiojančias saugumo, kokybės, aplinkos apsaugos ir sveikatos bei saugos akreditacijas, kuris per 36 mėnesius iki 26 straipsnio 3 dalyje nurodytos dienos gamino saugotinus eurų elementus ir (arba) eurų banknotų žaliavas pagal panaikintus ECB akreditacijos sprendimus, akreditacijos pakeičiamos akreditacija pagal šio sprendimo 7 straipsnį ir jame nurodytus atitinkamus akreditacijos reikalavimus.
   5.   Gamintojo, turinčio galiojančias saugumo, kokybės, aplinkos apsaugos ir sveikatos bei saugos akreditacijas, kuris per 36 mėnesius iki 26 straipsnio 3 dalyje nurodytos dienos negamino saugotinų eurų elementų ir (arba) eurų banknotų žaliavų pagal panaikintus ECB akreditacijos sprendimus, akreditacijos pakeičiamos laikinąja akreditacija pagal šio sprendimo 8 straipsnį ir jame nurodytus atitinkamus akreditacijos reikalavimus.
   6.   Visos procedūros, inicijuotos arba vykdomos pagal panaikintus ECB akreditacijos sprendimus, susijusios su akreditacijomis pagal senąją tvarką, ypač:

               a)

               pradinis ar vėlesnis saugumo patikrinimai, įskaitant kokybės auditą ar išankstinį kokybės auditą;

               b)

               akreditacijos (-ų) suteikimas;

               c)

               įspėjamojo sprendimo išdavimas, akreditacijos (-ų) sustabdymas arba panaikinimas arba

               d)

               pagal a–c punktus atliekamų veiksmų ar priimtų sprendimų persvarstymas,

         užbaigiamos pagal panaikintų ECB akreditacijos sprendimų nuostatas iki 26 straipsnio 3 dalyje nurodytos dienos.
   7.   Gaminant eurų banknotus nuo 2016 m., NCB netvirtina jokių atspausdintų eurų banknotų, kuriuose esančios cheminės medžiagos viršija aplinkos apsaugos ir sveikatos bei saugos reikalavimuose nustatytus priimtinus dydžius.
   26 straipsnis
   Baigiamosios nuostatos
   1.   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
   2.   23 ir 25 straipsniai taikomi kitą dieną po šio sprendimo paskelbimo Europos Sąjungos oficialiajame leidinyje.
   3.   Likusios šio sprendimo nuostatos taikomos praėjus 12 mėnesių po jo paskelbimo Europos Sąjungos oficialiajame leidinyje dienos.
   27 straipsnis
   Adresatai
   Šis sprendimas skirtas saugotinų eurų elementų ir eurų elementų gamintojams, taip pat NCB, kai pastarieji vykdo likučių patikrinimus, sunaikinimo patikrinimus ar transportavimo patikrinimus.

      Priimta Frankfurte prie Maino 2013 m. gruodžio 20 d.

            ECB Pirmininkas

         Mario DRAGHI

      (1)  OL L 318, 1998 11 27, p. 4.

      (2)  OL L 140, 2008 5 30, p. 26.

      (3)  OL L 330, 2010 12 15, p. 14.

      (4)  OL L 176, 2011 7 5, p. 52.

      (5)  OL L 264, 1999 10 12, p. 21.


title: 2009 m. liepos 27 d. Tarybos sprendimas 2009/570/BUSP, iš dalies keičiantis Sprendimą 2008/901/BUSP dėl tarptautinės nepriklausomos konflikto Gruzijoje tyrimo misijos ir pratęsiantis jo galiojimą

text:
29.7.2009

               LT

               Europos Sąjungos oficialusis leidinys

               L 197/108

      TARYBOS SPRENDIMAS 2009/570/BUSP
   2009 m. liepos 27 d.
   iš dalies keičiantis Sprendimą 2008/901/BUSP dėl tarptautinės nepriklausomos konflikto Gruzijoje tyrimo misijos ir pratęsiantis jo galiojimą
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 13 straipsnio 3 dalį ir 23 straipsnio 1 dalį,
   kadangi:

               (1)

               2008 m. rugsėjo 1 d. Europos Vadovų Taryba pareiškė, kad Europos Sąjunga yra pasirengusi prisiimti įsipareigojimus, kad paremtų visas pastangas siekiant taikaus ir ilgalaikio konfliktų Gruzijoje sprendimo, ir kad ji yra pasirengusi remti pasitikėjimo stiprinimo priemones.

               (2)

               2008 m. rugsėjo 15 d. Taryba pritarė tam, kad būtų atliktas tarptautinis nepriklausomas konfliktų Gruzijoje tyrimas, o 2008 m. gruodžio 2 d. priėmė Sprendimą 2008/901/BUSP (1) dėl tarptautinės nepriklausomos konflikto Gruzijoje tyrimo misijos laikotarpiui nuo 2008 m. gruodžio 2 d. iki 2009 m. liepos 31 d.

               (3)

               2009 m. liepos 3 d. Politinis ir saugumo komitetas rekomendavo konflikto tyrimo misijos galiojimą pratęsti dar dviem mėnesiams,

         NUSPRENDĖ:
   1 straipsnis
   Sprendimas 2008/901/BUSP iš dalies keičiamas taip:

               1.

               2 straipsnio 1 dalis pakeičiama taip:
               „1.   Su tyrimo misijos vykdymu susijusioms išlaidoms nuo 2008 m. gruodžio 2 d. iki 2009 m. rugsėjo 30 d. padengti skiriama orientacinė finansavimo suma yra 1 600 000 EUR.“

               2.

               5 straipsnio antra pastraipa pakeičiama taip:
               „Jis taikomas iki 2009 m. rugsėjo 30 d.“

         2 straipsnis
   Šis sprendimas įsigalioja jo priėmimo dieną.
   3 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Briuselyje 2009 m. liepos 27 d.

            Tarybos vardu

            Pirmininkas

         C. BILDT

      (1)  OL L 323, 2008 12 3, p. 66.


title: 2015 m. balandžio 21 d. Tarybos ir Komisijos sprendimas (ES, Euratomas) 2015/998 dėl Europos Bendrijų bei jų valstybių narių ir Bosnijos ir Hercegovinos stabilizacijos ir asociacijos susitarimo sudarymo

text:
30.6.2015

               LT

               Europos Sąjungos oficialusis leidinys

               L 164/548

         TARYBOS IR KOMISIJOS SPRENDIMAS (ES, Euratomas) 2015/998
   2015 m. balandžio 21 d.
   dėl Europos Bendrijų bei jų valstybių narių ir Bosnijos ir Hercegovinos stabilizacijos ir asociacijos susitarimo sudarymo
   EUROPOS SĄJUNGOS TARYBA IR EUROPOS KOMISIJA,
   atsižvelgdamos į Sutartį dėl Europos Sąjungos veikimo, ypač į jos 217 straipsnį, kartu su 218 straipsnio 6 dalies antros pastraipos a punktu ir 218 straipsnio 8 dalimi,
   atsižvelgdamos į Europos atominės energijos bendrijos steigimo sutartį, ypač į jos 101 straipsnio antrą pastraipą,
   atsižvelgdamos į Europos Komisijos pasiūlymą,
   atsižvelgdamos į Europos Parlamento pritarimą (1),
   atsižvelgdamos į Tarybos pritarimą, suteiktą pagal Europos atominės energijos bendrijos steigimo sutarties 101 straipsnį,
   kadangi:

               (1)

               Europos Bendrijų bei jų valstybių narių ir Bosnijos ir Hercegovinos stabilizacijos ir asociacijos susitarimas (toliau – Susitarimas) buvo pasirašytas 2008 m. birželio 16 d. su sąlyga, kad jis bus sudarytas vėliau;

               (2)

               Susitarimo komercinės nuostatos yra išskirtinio pobūdžio, jos susijusios su politika, įgyvendinama vykdant stabilizacijos ir asociacijos procesą, ir jos nesudarys Europos Sąjungai precedento jai plėtojant prekybos politiką trečiųjų šalių, kurios nėra Vakarų Balkanų šalys, atžvilgiu;

               (3)

               2009 m. gruodžio 1 d. įsigaliojus Lisabonos sutarčiai, Europos Sąjunga pakeitė Europos bendriją ir perėmė jos teises ir pareigas;

               (4)

               laikotarpiu po Susitarimo pasirašymo 2013 m. liepos 1 d. į Europos Sąjungą įstojo Kroatijos Respublika. Siekiant tai atspindėti, Susitarimas turi būti pritaikytas protokolo forma;

               (5)

               Susitarimas turėtų būti patvirtintas,

         PRIĖMĖ ŠĮ SPRENDIMĄ:
   1 straipsnis
   Europos Bendrijų bei jų valstybių narių ir Bosnijos ir Hercegovinos stabilizacijos ir asociacijos susitarimas, prie jo pridėti priedai bei protokolai, taip pat prie baigiamojo akto pridėtos bendros deklaracijos ir Bendrijos deklaracija, patvirtinami Europos Sąjungos ir Europos atominės energijos bendrijos vardu.
   Tie tekstai pridedami prie šio sprendimo.
   2 straipsnis
   Tarybos pirmininkas Sąjungos vardu pateikia šį pranešimą:

      „2009 m. gruodžio 1 d. įsigaliojus Lisabonos sutarčiai, Europos Sąjunga pakeitė Europos bendriją ir ją perėmė ir nuo tos datos naudojasi visomis Europos bendrijos teisėmis ir perima visas jos pareigas. Todėl nuorodos į „Europos bendriją“ Susitarimo tekste atitinkamai skaitomos kaip nuorodos į „Europos Sąjungą“.“

   3 straipsnis
   1.   Sąjungos arba Europos atominės energijos bendrijos poziciją Stabilizacijos ir asociacijos taryboje bei Stabilizacijos ir asociacijos komitete, kai pastarasis yra Stabilizacijos ir asociacijos tarybos įgaliojamas veikti, nustato Taryba, remdamasi Komisijos pasiūlymu, arba, kai taikytina, Komisija, kiekviena pagal atitinkamas Sutarčių nuostatas.
   2.   Stabilizacijos ir asociacijos tarybai Sąjungos vardu pirmininkauja Sąjungos vyriausiasis įgaliotinis užsienio reikalams ir saugumo politikai, atsižvelgiant į Sutartyse nustatytas jo pareigas ir kaip Užsienio reikalų tarybos pirmininkas. Stabilizacijos ir asociacijos komitetui pagal jo darbo tvarkos taisykles pirmininkauja Komisijos atstovas.
   3.   Sprendimą skelbti Stabilizacijos ir asociacijos tarybos ir Stabilizacijos ir asociacijos komiteto sprendimus Europos Sąjungos oficialiajame leidinyje kiekvienu konkrečiu atveju priima atitinkamai Taryba arba Komisija, kiekviena pagal atitinkamas Sutarčių nuostatas.
   4 straipsnis
   Tarybos pirmininkas įgaliojamas paskirti asmenį (-is), įgaliotą (-us) Europos Sąjungos vardu deponuoti Susitarimo 134 straipsnyje numatytą patvirtinimą. Komisijos pirmininkas deponuoja tokį patvirtinimą Europos atominės energijos bendrijos vardu.
   5 straipsnis
   Šis sprendimas įsigalioja jo priėmimo dieną.

      Priimta Liuksemburge 2015 m. balandžio 21 d.

            Tarybos vardu

            Pirmininkas

         E. RINKĒVIČS

      Priimta Briuselyje 2015 m. balandžio 30 d.

            Komisijos vardu

            Pirmininkas

         J.-C. JUNCKER

      (1)  OL C 15 E, 2010 1 21, p. 159.


title: 2011/587/ES: 2011 m. gegužės 10 d. Europos Parlamento sprendimas dėl Europos jūrų saugumo agentūros 2009 finansinių metų sąskaitų uždarymo

text:
27.9.2011

               LT

               Europos Sąjungos oficialusis leidinys

               L 250/185

         EUROPOS PARLAMENTO SPRENDIMAS
   2011 m. gegužės 10 d.
   dėl Europos jūrų saugumo agentūros 2009 finansinių metų sąskaitų uždarymo
   (2011/587/ES)
   EUROPOS PARLAMENTAS,

               —

               atsižvelgdamas į Europos jūrų saugumo agentūros 2009 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl Europos jūrų saugumo agentūros 2009 finansinių metų metinių finansinių ataskaitų kartu su Agentūros atsakymais (1),

               —

               atsižvelgdamas į 2011 m. vasario 15 d. Tarybos rekomendaciją (05892/2011 – C7–0052/2011),

               —

               atsižvelgdamas į EB sutarties 276 straipsnį ir Sutarties dėl Europos Sąjungos veikimo 319 straipsnį,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

               —

               atsižvelgdamas į 2002 birželio 27 d. Europos Parlamento ir Tarybos reglamentą (EB) Nr. 1406/2002, įsteigiantį Europos jūrų saugumo agentūrą (3), ir ypač į jo 19 straipsnį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (4) 185 straipsnyje, ypač į jo 94 straipsnį,

               —

               atsižvelgdamas į Darbo tvarkos taisyklių 77 straipsnį ir į VI priedą,

               —

               atsižvelgdamas į Biudžeto kontrolės komiteto pranešimą ir į Transporto ir turizmo komiteto nuomonę (A7–0132/2011),

               1.

               pritaria Europos jūrų saugumo agentūros 2009 finansinių metų sąskaitų uždarymui;

               2.

               paveda Pirmininkui perduoti šį sprendimą Europos jūrų saugumo agentūros vykdomajam direktoriui, Tarybai, Komisijai ir Audito Rūmams ir pasirūpinti, kad jis būtų paskelbtas Europos Sąjungos oficialiajame leidinyje (L serija).

            Pirmininkas

         Jerzy BUZEK

            Generalinis sekretorius

         Klaus WELLE

      (1)  OL C 338, 2010 12 14, p. 52.

      (2)  OL L 248, 2002 9 16, p. 1.

      (3)  OL L 208, 2002 8 5, p. 1.

      (4)  OL L 357, 2002 12 31, p. 72.


17.10.2017

               LT

               Europos Sąjungos oficialusis leidinys

               C 349/81

         P8_TA(2015)0356
   Prašymas atšaukti Bélos Kovácso (Béla Kovács) imunitetą
   2015 m. spalio 14 d. Europos Parlamento sprendimas dėl prašymo atšaukti Bélos Kovácso (Béla Kovács) imunitetą (2014/2044(IMM))
   (2017/C 349/13)

      Europos Parlamentas,

               —

               atsižvelgdamas į prašymą atšaukti Bélos Kovácso imunitetą, susijusį su tyrimu, kurį ketina atlikti Vengrijos centrinė prokuratūra, kaip nurodyta Vengrijos generalinio prokuroro dr. Péterio Polto (Péter Polt) 2014 m. gegužės 12 d. laiške, kuris buvo paskelbtas 2014 m. liepos 3 d. plenariniame posėdyje; atsižvelgdamas į dr. P. Polto 2014 m. spalio 16 d. ir 2015 m. kovo 23 d. pateiktus tolesnius paaiškinimus ir į keitimąsi nuomonėmis su dr. P. Poltu, surengtą per Teisės reikalų komiteto 2015 m. liepos 14 d. posėdį,

               —

               išklausęs B. Kovácso paaiškinimų, kaip nurodyta Darbo tvarkos taisyklių 9 straipsnio 5 dalyje,

               —

               atsižvelgdamas į Protokolo Nr. 7 dėl Europos Sąjungos privilegijų ir imunitetų 9 straipsnį bei į 1976 m. rugsėjo 20 d. Akto dėl Europos Parlamento narių rinkimų remiantis tiesiogine visuotine rinkimų teise 6 straipsnio 2 dalį,

               —

               atsižvelgdamas į Europos Sąjungos Teisingumo Teismo 1964 m. gegužės 12 d., 1986 m. liepos 10 d., 2008 m. spalio 15 ir 21 d., 2010 m. kovo 19 d., 2011 m. rugsėjo 6 d. ir 2013 m. sausio 17 d. sprendimus (1),

               —

               atsižvelgdamas į Vengrijos pagrindinio įstatymo 4 straipsnio 2 dalį, 2004 m. įstatymo Nr. LVII dėl Vengrijoje išrinktų Europos Parlamento narių statuso 10 straipsnio 2 dalį ir 12 straipsnio 1 dalį ir į 2012 m. įstatymo Nr. XXXVI dėl Vengrijos Nacionalinės Asamblėjos 74 straipsnio 1 ir 3 dalis,

               —

               atsižvelgdamas į Darbo tvarkos taisyklių 5 straipsnio 2 dalį, 6 straipsnio 1 dalį ir 9 straipsnį,

               —

               atsižvelgdamas į Teisės reikalų komiteto pranešimą (A8-0291/2015),

               A.

               kadangi Vengrijos generalinis prokuroras paprašė atšaukti Europos Parlamento nario Bélos Kovácso imunitetą, kad remiantis pagrįstais įtarimais galėtų būti atliktas tyrimas siekiant nustatyti, ar B. Kovácsui bus pateikti kaltinimai dėl prieš Europos Sąjungos institucijas nukreipto šnipinėjimo nusikaltimo, kaip numatyta 2012 m. įstatymo Nr. C dėl Vengrijos baudžiamojo kodekso 261/A straipsnyje; kadangi šiame straipsnyje numatyta, kad asmuo, vykdantis prieš Europos Parlamentą, Europos Komisiją ar Europos Sąjungos Tarybą nukreiptą žvalgybos veiklą Europos Sąjungai nepriklausančios šalies naudai, baudžiamas pagal 261 straipsnį; kadangi 261 straipsnio 1 dalyje numatyta, kad asmuo, vykdantis prieš Vengriją nukreiptą žvalgybos veiklą užsienio valstybės arba užsienio organizacijos naudai, padaro nusikalstamą veiką, už kurią baudžiama laisvės atėmimu nuo dviejų iki aštuonerių metų;

               B.

               kadangi pagal Protokolo dėl Europos Sąjungos privilegijų ir imunitetų 9 straipsnį Europos Parlamento nariai naudojasi savo valstybės narės teritorijoje imunitetais, kurie toje valstybėje narėje yra suteikiami parlamento nariams;

               C.

               kadangi Vengrijos pagrindinio įstatymo 4 straipsnio 2 dalyje numatyta, kad nacionalinio parlamento nariai naudojasi imunitetu; kadangi pagal 2004 m. įstatymo Nr. LVII dėl Vengrijoje išrinktų Europos Parlamento narių statuso 10 straipsnio 2 dalį Europos Parlamento nariai naudojasi tokiu pačiu imunitetu kaip ir Vengrijos parlamento nariai; kadangi 2012 m. įstatymo Nr. XXXVI dėl Nacionalinės Asamblėjos 74 straipsnio 1 dalyje nustatyta, kad baudžiamoji byla gali būti iškelta arba tiriama ir prievartos priemonė pagal baudžiamąjį procesą parlamento nariui gali būti taikoma tik gavus išankstinį Nacionalinės Asamblėjos sutikimą; kadangi pagal minėtojo įstatymo 74 straipsnio 3 dalį norint pradėti tyrimą generalinis prokuroras turi pateikti prašymą atšaukti imunitetą;

               D.

               kadangi Vengrijos Aukščiausiasis Teismas byloje Nr. Bf.I.2782/2002 paskelbė, kad parlamento nario imunitetas apsiriboja baudžiamuoju procesu ir netaikomas vykdant Baudžiamojo proceso kodekse nereglamentuojamas priemones, kurių tikslas – užkirsti kelią nusikalstamai veikai, atskleisti ją ar įrodyti;

               E.

               kadangi 2012 m. įstatymo Nr. C dėl Vengrijos baudžiamojo kodekso 264/A straipsnyje numatyta, kad baudžiamoji atsakomybė už nusikalstamą veiką, dėl kurios gali būti atliktas Bélos Kovácso veiksmų tyrimas, nustatyta nuo 2014 m. sausio 1 d.;

               F.

               kadangi tyrimai ir bet koks tolesnis kaltinimų pareiškimas, dėl kurių prašoma atšaukti imunitetą, atitinkamai apsiriboja įvykiais po 2014 m. sausio 1 d.;

               G.

               kadangi remiantis Vengrijos Aukščiausiojo Teismo praktika iki tos datos vykdytas įrodymų rinkimas, kaip numatyta pagal 1995 m. įstatymą Nr. CXXV dėl nacionalinių saugumo tarnybų, yra teisėtas ir tokiai veiklai vykdyti nereikėjo atšaukti imuniteto;

               H.

               kadangi šį baudžiamąjį tyrimą atliks Centrinė tyrimus vykdanti prokuratūra; kadangi Vengrijos pagrindinio akto 29 straipsnio 1 dalyje numatyta, kad generalinis prokuroras ir prokuratūra yra nepriklausomi, vykdo savo konstitucines užduotis nepriklausomai nuo išorės organizacijų ir imasi veiksmų paisydami nekaltumo prezumpcijos;

               I.

               kadangi atšaukiant Bélos Kovácso imunitetą turėtų būti laikomasi Darbo tvarkos taisyklių 9 straipsnio 6 dalyje nustatytų sąlygų;

               J.

               kadangi šiuo atveju Parlamentas nerado jokių fumus persecutionis įrodymų, t. y. nesama pakankamai rimtų ir aiškių įtarimų, kad prašymas atšaukti imunitetą buvo pateiktas siekiant pakenkti atitinkamo Parlamento nario politinei reputacijai;

               1.

               nusprendžia atšaukti Bélos Kovácso imunitetą;

               2.

               paveda Pirmininkui nedelsiant perduoti šį sprendimą ir atsakingo komiteto pranešimą kompetentingai Vengrijos institucijai ir Bélai Kovácsui.

      (1)  1964 m. gegužės 12 d. Teisingumo Teismo sprendimas Wagner/Fohrmann ir Krier, 101/63, ECLI:EU:C:1964:28; 1986 m. liepos 10 d. Teisingumo Teismo sprendimas Wybot/Faure ir kt., 149/85, ECLI:EU:C:1986:310; 2008 m. spalio 15 d. Bendrojo Teismo sprendimas Mote/Parlamentas, T-345/05, ECLI:EU:T:2008:440; 2008 m. spalio 21 d. Teisingumo Teismo sprendimas Marra/De Gregorio ir Clemente, C-200/07 ir C-201/07, ECLI:EU:C:2008:579; 2010 m. kovo 19 d. Bendrojo Teismo sprendimas Gollnisch/Parlamentas, T-42/06, ECLI:EU:T:2010:102; 2011 m. rugsėjo 6 d. Teisingumo Teismo sprendimas Patriciello, C-163/10, ECLI: EU:C:2011:543; 2013 m. sausio 17 d. Bendrojo Teismo sprendimas Gollnisch/Parlamentas, T-346/11 ir T-347/11, ECLI:EU:T:2013:23.


title: Tarybos sprendimas dėl Techninės pagalbos grupės sudarymo

text:
Svarbus teisinis pranešimas

|

31960D1119(01)

Oficialusis leidinys 073 , 19/11/1960 p. 1429 - 1430 specialusis leidimas danų kalba: serija II tomas VII p. 0008  specialusis leidimas anglų kalba: serija II tomas VII p. 0008  specialusis leidimas suomių kalba: skyrius 11 tomas 1 p. 0009  specialusis leidimas švedų kalba: skyrius 11 tomas 1 p. 0009

		Tarybos srendimasdėl Techninės pagalbos grupės sudarymoEUROPOS EKONOMINĖS BENDRIJOS TARYBA,kadangi tam tikruose sektoriuose turimi ištekliai neatitinka techninės pagalbos poreikių ir kadangi todėl būtina vengti techninei pagalbai taikomų nuostatų dubliavimo, taip pat veiksmingai naudoti turimus finansinius ir žmogiškuosius išteklius;kadangi būtina, kad techninė pagalba būtų labiau prieinama besivystančioms šalims, bei siekti, kad šiam tikslui pasiekti būtų naudojamasi geriausiomis priemonėmis;kadangi naudinga palyginti atitinkamą įgytą patirtį, įvairius taikomus metodus ir iškylančias organizacines problemas, tinkamai atsižvelgiant į kitų regioninių ar tarptautinių organizacijų, turinčių įpareigojimus teikti techninę pagalbą, veiklą;kadangi pastangos techninės pagalbos srityje, tiek tarptautiniu, tiek nacionaliniu lygiu, turėtų būti labiau produktyvios, tačiau nepakeičiant tokiomis pastangomis valstybių narių nacionalinių agentūrų veiklos;kadangi todėl būtų labai naudinga derinti valstybių narių veiklą techninės pagalbos srityje, tokiu būdu siekiant gauti didžiausią naudą iš techninei pagalbai skirtų materialinių ir žmogiškųjų išteklių,NUSPRENDĖ:1. Sudaroma Techninės pagalbos grupė aktyviam bendradarbiavimui tarp valstybių narių ir Komisijos skatinti, bei siekti konkrečių techninės pagalbos besivystančioms šalims problemų bendro sprendimo.2. Pagrindinės šios grupės funkcijos:a) keistis informacija apie valstybių narių ir Komisijos veiklą techninės pagalbos srityje;b) palyginti šalių donorių turimus išteklius bei besivystančių šalių poreikius;c) išnagrinėti besivystančių šalių prašymus techninei pagalbai gauti, ypač atsižvelgiant į galimybes rasti geriausius jų patenkinimo būdus;d) palyginti ir reikiamais atvejais pateikti pasiūlymus dėl nacionalinėse agentūrose techninės pagalbos srityje taikomų metodų ir technologijų suderinimo;e) vėliau išnagrinėti galimybę inicijuoti bendrus veiksmus techninės pagalbos srityje bei pateikti su tuo susijusius pasiūlymus;f) apskritai nagrinėti visas problemas, šios grupės kompetencijos ribose, kurias iškelia bet kuris jos narys, o ypač skatinti bendradarbiavimą tarp valstybių narių tarptautinėse organizacijose, bei teikti naudingus pasiūlymus šiais klausimais.3. Grupę sudaro delegatai iš kiekvienos valstybės narės ir Komisijos, turintys ypatingus įpareigojimus techninės pagalbos srityje. Kiekvienas delegatas gali būti pakeistas jo pavaduotoju, kuris skiriamas tokiu pat būdu. Aptariant specifines problemas, delegatams gali padėti ekspertai.Sekretoriato paslaugas grupei teikia Tarybos sekretoriatas.4. Grupės posėdžiuose gali dalyvauti EAPB ir Euratomo Komisijos vyriausieji pareigūnai.5. Grupė gali pakviesti ir išklausyti bet kurį ekspertą, kuomet jos manymu tokia konsultacija reikalinga jos darbe.6. Grupė kompetentingoms institucijoms reguliariai pateikia ataskaitą.Priimta Briuselyje, 1960 m. spalio 19 d.Tarybos varduPirmininkasJ. M. A. H. Luns--------------------------------------------------


title: 2016 m. rugsėjo 20 d. Tarybos sprendimas (ES) 2016/1707, kuriuo iš dalies keičiamos Sprendimo 1999/70/EB dėl nacionalinių centrinių bankų išorės auditorių nuostatos, susijusios su Eesti Pank išorės auditoriumi

text:
23.9.2016

               LT

               Europos Sąjungos oficialusis leidinys

               L 257/13

         TARYBOS SPRENDIMAS (ES) 2016/1707
   2016 m. rugsėjo 20 d.
   kuriuo iš dalies keičiamos Sprendimo 1999/70/EB dėl nacionalinių centrinių bankų išorės auditorių nuostatos, susijusios su Eesti Pank išorės auditoriumi
   EUROPOS SĄJUNGOS TARYBA,
   atsižvelgdama į Protokolą Nr. 4 dėl Europos centrinių bankų sistemos ir Europos Centrinio Banko statuto, pridėtą prie Europos Sąjungos sutarties ir Sutarties dėl Europos Sąjungos veikimo, ypač į jo 27 straipsnio 1 dalį,
   atsižvelgdama į 2016 m. liepos 14 d. Europos Centrinio Banko rekomendaciją, skirtą Europos Sąjungos Tarybai, dėl Eesti Pank išorės auditoriaus (ECB/2016/20) (1),
   kadangi:

               (1)

               Europos Centrinio Banko (ECB) ir valstybių narių, kurių valiuta yra euro, nacionalinių centrinių bankų sąskaitų auditą turi atlikti nepriklausomi išorės auditoriai, kuriuos rekomenduoja ECB valdančioji taryba ir tvirtina Taryba;

               (2)

                  Eesti Pank išorės auditoriaus AS Deloitte Audit Eesti įgaliojimai baigėsi po 2015 finansinių metų audito. Todėl būtina paskirti išorės auditorių nuo 2016 finansinių metų;

               (3)

                  Eesti Pank išorės auditoriumi 2016–2020 finansiniams metams pasirinko KPMG Baltics OÜ;

               (4)

               ECB valdančioji taryba rekomendavo skirti KPMG Baltics OÜ Eesti Pank išorės auditoriumi 2016–2020 finansiniams metams;

               (5)

               vadovaujantis ECB valdančiosios tarybos rekomendacija atitinkamai turėtų būti iš dalies pakeistas Tarybos sprendimas 1999/70/EB (2),

         PRIĖMĖ ŠĮ SPRENDIMĄ:
   1 straipsnis
   Sprendimo 1999/70/EB 1 straipsnio 17 dalis pakeičiama taip:

      „17.   KPMG Baltics OÜ patvirtinama Eesti Pank išorės auditoriumi 2016–2020 finansiniams metams.“

   2 straipsnis
   Šis sprendimas įsigalioja pranešimo apie jį dieną.
   3 straipsnis
   Šis sprendimas skirtas ECB.

      Priimta Briuselyje 2016 m. rugsėjo 20 d.

            Tarybos vardu

            Pirmininkas

         I. KORČOK

      (1)  OL C 266, 2016 7 22, p. 1.

      (2)  1999 m. sausio 25 d. Tarybos sprendimas 1999/70/EB dėl nacionalinių centrinių bankų išorės auditorių (OL L 22, 1999 1 29, p. 69).


title: 2000 m. liepos 20 d. Europos Parlamento, Tarybos, Komisijos, Teisingumo Teismo, Audito Rūmų, Ekonomikos ir socialinių reikalų komiteto bei Regionų komiteto Sprendimas dėl Europos Bendrijų oficialiųjų leidinių biuro organizavimo ir veiklos

text:
Svarbus teisinis pranešimas

|

32000D0459

Oficialusis leidinys L 183 , 22/07/2000 p. 0012 - 0015

		Europos Parlamento, Tarybos, Komisijos, Teisingumo Teismo, Audito Rūmų, Ekonomikos ir socialinių reikalų komiteto bei Regionų komiteto Sprendimas2000 m. liepos 20 d.dėl Europos Bendrijų oficialiųjų leidinių biuro organizavimo ir veiklos(2000/459/EB, EAPB, Euratomas)EUROPOS PARLAMENTAS,EUROPOS SĄJUNGOS TARYBA,KOMISIJA,TEISINGUMO TEISMAS,AUDITO RŪMAI,EKONOMIKOS IR SOCIALINIŲ REIKALŲ KOMITETAS,REGIONŲ KOMITETAS,atsižvelgdami į Europos Sąjungos sutartį,atsižvelgdami į Europos bendrijos steigimo sutartį,atsižvelgdami į Europos anglių ir plieno bendrijos steigimo sutartį,atsižvelgdami į Europos atominės energijos bendrijos steigimo sutartį,kadangi:(1) 1965 m. balandžio 8 d. valstybių narių Vyriausybių atstovų sprendimo dėl tam tikrų Bendrijų institucijų ir departamentų laikinosios vietos [1] 8 straipsnyje numatyta, kad Europos Bendrijų oficialiųjų leidinių biuras (toliau – Biuras) bus Liuksemburge. Ta nuostata įgyvendinta sprendimu 69/13/Euratomas, EAPB, EEB [2] su pakeitimais, padarytais sprendimu 80/443/EEB, Euratomas, EAPB [3].(2) 1977 m. gruodžio 21 d. Finansiniame reglamente, taikomame Europos Bendrijų bendrajam biudžetui [4], su paskutiniais pakeitimais, padarytais Tarybos reglamentu (EB, EAPB, Euratomas) Nr. 2779/98 [5], išdėstytos konkrečios nuostatos, susijusios su Biuro veikla.(3) Biuro veiklą reglamentuojančias taisykles reikia suderinti, kad būtų atsižvelgta į pasikeitusią praktiką, susijusią su skiriančiajai institucijai suteiktais įgaliojimais.(4) Padaryta žymi technologijos pažanga leidybos srityje ir į ją reikia atsižvelgti Biuro veikloje.(5) Sprendimas 69/13/Euratomas, EAPB, EEB buvo iš esmės pakeistas. Darant naujus pakeitimus ir siekiant aiškumo sprendimas turi būti perrašytas,NUSPRENDĖ:1 straipsnisEuropos Bendrijų oficialiųjų leidinių biuro ("Biuras") uždavinys yra leisti Europos Bendrijų institucijų ir jų departamentų leidinius geriausiomis techninėmis ir finansinėmis sąlygomis, o už veiklą yra atsakingos tos institucijos.2 straipsnisŠiame sprendime taikomi tokie apibrėžimai:1) "leisti": išleisti ir platinti leidinius bet kokia forma ir bet kokiomis priemonėmis, esamomis ar būsimomis;2) "institucijos": Europos Parlamentas, Taryba, Komisija, Teisingumo Teismas, Audito Rūmai, Ekonomikos ir socialinių reikalų komitetas ir Regionų komitetas;3) "įstaigos, biurai ir agentūros": sutartimis arba pagal sutartis įsteigtos įstaigos, biurai ir agentūros.3 straipsnis1. Biuras atlieka toliau išvardytas funkcijas arba samdo rangovus joms atlikti:a) leidžia Europos Bendrijų oficialųjį leidinį (Oficialusis leidinys);b) nepažeisdamas 2 ir 3 dalių, leidžia kitus Europos Bendrijų institucijų ar jų departamentų leidinius;c) leidžia įstaigų, biurų ir agentūrų leidinius jiems paprašius.2. Kiekviena institucija gali leisti ir platinti vidaus dokumentus.3. Susidarius išimtinėms aplinkybėms, institucijos, įstaigos, biurai ir agentūros gali leisti leidinius ne per Biurą, jeigu dalyvaujant Biurui pastebimai išaugtų išlaidos arba tais atvejais, kai dėl techninių priežasčių Biuras negali patenkinti būtinų reikalavimų, susijusių su leidinio išleidimu ir išplatinimu per labai trumpą laiką. Tokiu atveju jie nedelsdami informuoja Vadybos komitetą.4. Biuro vykdomosios funkcijos yra šios:a) leidžiamų dokumentų lankų sutikrinimas;b) tekstų ir kitų sudedamųjų dalių rengimas ir tikrinimas pagal institucijų, įstaigų, biurų ir agentūrų nurodymus;c) kontraktų su rangovais sudarymas;d) skubių dokumentų ar leidinių spausdinimas nedideliais tiražais;e) atliekamų darbų priežiūra;f) kokybės kontrolė;g) finansinė kontraktų su rangovais priežiūra;h) darbų priėmimas pagal kokybę ir kiekybę;i) apskaitos kontrolė, įskaitant leidimo mokėti patvirtinimą ir pažymėjimų išdavimą pagal finansinį reglamentą;j) leidinių katalogavimas ir archyvavimas;k) pardavimų vadyba;l) leidinių platinimas.Be to, Biuras institucijoms, įstaigoms, biurams ir agentūroms teikia visą jų leidybos projektams reikiamą techninę, finansinę ir komercinę informaciją ir padeda sudaryti standartinius bendruosius kontraktus.5. Sprendimai dėl leidybos priklauso tik nuo kiekvienos institucijos, įstaigos, biuro ar agentūros.4 straipsnis1. Sudaromas Biuro vadybos komitetas. Kiekviena institucija komitete turi vieną balsą.2. Vadybos komitetas posėdžiauja pirmininko iniciatyva arba paprašius bet kuriai institucijai. Jis susitinka ne rečiau kaip kas šeši mėnesiai.3. Vadybos komiteto sprendimai priimami paprasta balsų dauguma, išskyrus atvejus, kai nurodyta kitaip. Nepažeidžiant 3 straipsnio 5 dalies, kai Vadybos komitetas turi priimti sprendimą konkrečiai dėl vienos iš institucijų teksto leidybos, tą daugumą sudaro suinteresuotosios institucijos balsas.5 straipsnis1. Siekdamas bendrų institucijų, įstaigų, biurų ir agentūrų interesų, Vadybos komitetas:a) vienbalsiu sprendimu nustato taisykles, reglamentuojančias vadovavimą Biurui;b) vienbalsiu sprendimu nustato bendrų pardavimų ir nemokamo platinimo gaires;c) institucijoms, įstaigoms, biurams ir agentūroms teikia pasiūlymų, kaip pagerinti vadovavimą Biurui, kad jis būtų sklandus;d) pagal biudžeto sudarymo procedūrą, remdamasis Biuro direktoriaus parengtu projektu, sudaro Biuro pajamų ir išlaidų sąmatas ir siunčia jas Komisijai, kad būtų sudarytos Komisijos pajamų ir išlaidų sąmatos; tuo pat metu siūlo Komisijai bet kokius Biuro etatų plano patikslinimus, kuriuos jis laiko būtinais;e) nustato papildomų paslaugų, kurias Biuras už užmokestį gali teikti institucijoms, įstaigoms, biurams ir agentūroms, rūšis ir atitinkamus įkainius;f) nustato paslaugų, kurioms Biuras gali samdyti subrangovus, rūšis;g) remdamasis direktoriaus parengtu projektu rengia metinę vadybos ataskaitą, kuri pirmiausia apima visus pajamų ir išlaidų straipsnius, susijusius su Biuro atliktais darbais ir suteiktomis paslaugomis, remiantis analitinėmis sąskaitomis; iki kiekvienų metų gegužės 1 d. siunčia institucijoms praėjusių finansinių metų ataskaitą;h) dalyvauja skiriant tam tikrus pareigūnus, kaip numatyta 6 straipsnyje.2. Vadybos komiteto įgaliojimai, susiję su Oficialiuoju leidiniu, yra šie:a) užtikrinti, kad kompetentingi kiekvienos institucijos organai priimtų pagrindinius sprendimus, kuriuos Oficialųjį leidinį naudojančios institucijos turi taikyti bendrai, taip pat užtikrinti, kad priimti sprendimai būtų deramai įgyvendinami;b) teikti savo pasiūlymus, kaip pagerinti Oficialiojo leidinio struktūrą ir pateikimą;c) teikti institucijoms pasiūlymus dėl leidybai skirtų tekstų pateikiamo suvienodinimo;d) spręsti sunkumus, su kuriais susiduriama kasdienėje veikloje leidžiant Oficialųjį leidinį, taip pat duoti būtinų nurodymų Biurui ir teikti atitinkamas rekomendacijas institucijoms dėl to, kaip tuos sunkumus įveikti;e) vienbalsiai nuspręsti, kokiomis aplinkybėmis ir ar gali būti ne institucijose parengti leidiniai įtraukti į Oficialųjį leidinį. Tačiau ši nuostata netaikoma leidiniams, parengtiems pagal Bendrijos teisės aktus;f) remiantis Finansinio reglamento 133 straipsniu prašyti Komisijos atidaryti banko sąskaitą, kad galėtų tvarkyti apyvartines lėšas, skirtas finansuoti Oficialiojo leidinio leidybai būtiną veiklą, kuriai buvo sudarytos subrangos kontraktai.3. Vadybos komitetas vienbalsiu sprendimu priima savo darbo tvarkos taisykles, prieš tai jas pateikęs institucijoms. Komitetas iš savo narių paskiria pirmininką.6 straipsnis1. Skiriančiosios institucijos įgaliojimus dėl A 1, A 2, A 3 ir LA 3 klasių pareigūnų ar kitų tarnautojų vykdo Komisija taip, kaip apibūdinta toliau.Komisija neskiria A 1, A 2, A 3 ir LA 3 klasių pareigūnų, išskyrus atvejus, kai Vadybos komitetas pareiškia palankią nuomonę. Dėl A 1 ir A 2 klasės nuomonė turi būti vienbalsė.Vadybos komitetas glaudžiai dalyvauja visose procedūrose, kurios turi būti atliktos prieš paskiriant A 1, A 2, A 3 ir LA 3 klasių pareigūnus ar kitus tarnautojus, visų pirma rengiant pranešimą apie laisvą tarnybos vietą, nagrinėjant paraiškas ir skiriant konkurso atrankos komisijas.2. Skiriančiosios institucijos įgaliojimus dėl tų pareigūnų ar tarnautojų, kurie nėra nurodyti 1 dalyje, vykdo Komisija. Šiuos įgaliojimus Komisija gali perduoti Biuro direktoriui.Komisija arba Biuro direktorius, jeigu jam perduoti skiriančiosios institucijos įgaliojimai, praneša Vadybos komitetui apie visus paskyrimus, pasirašytus kontraktus, paaukštinimus ar drausmines bylas, iškeltas pareigūnams ar tarnautojams, kurie nėra nurodyti 1 dalyje. Jeigu Komisija neperdavė skiriančiosios institucijos įgaliojimų dėl šių pareigūnų ar tarnautojų Biuro direktoriui, minėtuosius aktus priima Komisija Direktoriaus siūlymu.3. Administracinės procedūros, susijusios su 1 ir 2 dalyse nurodytais oficialiais aktais, ir kasdienė personalo vadyba, ypač susijusi su išėjimu į pensiją, sveikatos draudimu, nelaimingais atsitikimais darbe, atlyginimu ir atostogomis, vykdomos tokia pat tvarka, kaip ir Liuksemburge dirbantiems Komisijos darbuotojams.4. Pranešimai apie laisvas tarnybos vietas Biure iš anksto paskelbiami visų Bendrijos institucijų darbuotojams.7 straipsnis1. Biurui skirti asignavimai, kurių visa suma pateikta atskirame su Komisija susijusio biudžeto skirsnio straipsnyje, išsamiai išdėstomi to skirsnio priede.Šis priedas pateikiamas pagal pajamų ir išlaidų ataskaitos formą ir išskirstomas taip pat, kaip ir biudžeto skirsniai.2. Biuro etatai išvardyti lentelės, kurioje nurodyti Komisijos darbuotojai, priede.3. Kiekviena institucija, įstaiga, biuras ar agentūra vykdo pareigūno, suteikiančio įgaliojimus dėl asignavimų, nurodytų atitinkamos institucijos, įstaigos, biuro ar agentūros biudžeto straipsnyje "Leidybos išlaidos", funkcijas. Nemokamo leidinių platinimo išlaidas padengia atitinkama institucija, įstaiga, biuras ar agentūra. Vadybos komitetas nustato bendradarbiavimo apskaitos srityje tarp Biuro ir institucijų, įstaigų, biurų ar agentūrų tvarką.4. Sąskaitos už paslaugas, kurias Biuras teikia už užmokestį, išrašomos Vadybos komiteto nustatyta tvarka. Finansinių metų pabaigoje Vadybos komitetas biudžeto valdymo institucijai pateikia duomenis apie tokias sumas.5. Biuras tvarko atskiras Oficialiojo leidinio ir leidinių pardavimo sąskaitas. Pasibaigus finansiniams metams, grynosios pardavimo įplaukos perduodamos institucijoms, įstaigoms, biurams ir agentūroms."Grynosios pardavimo įplaukos" reiškia bendrąją sąskaitų sumą, atėmus valdymo išlaidas, susigrąžinamas lėšas ir išlaidas.8 straipsnisBiuro direktorius atsako už sklandų vadovavimą Biurui ir veikia pagal Vadybos komiteto įgaliojimus, neviršijančius jo galių. Jis teikia Vadybos komitetui sekretoriaus paslaugas, atsiskaito komitetui apie savo pareigų vykdymą ir pateikia pasiūlymų, kaip pagerinti vadovavimą Biurui. Jam suteikti oficialūs įgaliojimai dėl Biuro darbuotojų. Jeigu direktoriaus nėra ar užsiėmęs, jo pareigas, taikant taisyklių dėl pavadavimo išimtį, atlieka Vadybos komiteto paskirtas Biuro darbuotojas.9 straipsnisŠiuo sprendimu panaikinamas sprendimas 69/13/Euratomas, EAPB, EEB.Nuorodos į panaikintą sprendimą laikomos nuorodomis į šį sprendimą.Priimta Briuselyje ir Liuksemburge, 2000 m. liepos 20 d.Europos Parlamento varduPirmininkasN. FontaineTarybos varduPirmininkasF. ParlyKomisijos varduR. ProdiPirmininkasTeisingumo Teismo varduG. C. Rodríguez IglesiasPirmininkasAudito Rūmų varduJ. O. KarlssonPirmininkasEkonomikos ir socialinių reikalų komiteto varduB. Rangoni MachiavelliPirmininkasRegionų komiteto varduJ. ChabertPirmininkas[1] OL 152, 1967 7 13, p. 18.[2] OL L 13, 1969 1 18, p. 19.[3] OL L 107, 1980 4 25, p. 44.[4] OL L 356, 1977 12 31, p. 1.[5] OL L 347, 1998 12 23, p. 3.--------------------------------------------------


title: 2011 m. liepos 25 d. Tarybos sprendimas 2011/473/BUSP, kuriuo iš dalies keičiamas Sprendimas 2010/279/BUSP dėl Europos Sąjungos policijos misijos Afganistane (EUPOL AFGHANISTAN)

text:
27.7.2011

               LT

               Europos Sąjungos oficialusis leidinys

               L 195/72

         TARYBOS SPRENDIMAS 2011/473/BUSP
   2011 m. liepos 25 d.
   kuriuo iš dalies keičiamas Sprendimas 2010/279/BUSP dėl Europos Sąjungos policijos misijos Afganistane (EUPOL AFGHANISTAN)
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 28 straipsnį ir 43 straipsnio 2 dalį,
   kadangi:

               (1)

               2007 m. gegužės 30 d. Taryba priėmė Bendruosius veiksmus 2007/369/BUSP (1), kuriais įkuriama Europos Sąjungos policijos misija Afganistane (EUPOL AFGHANISTAN);

               (2)

               2010 m. gegužės 18 d. Taryba priėmė Sprendimą 2010/279/BUSP (2), kuriuo EUPOL AFGHANISTAN pratęsta iki 2013 m. gegužės 31 d. Remiantis Sprendimu 2011/298/BUSP, kuriuo iš dalies keičiamas Sprendimas 2010/279/BUSP (3), 54 600 000 EUR orientacinė finansavimo suma yra skirta laikotarpiui iki 2011 m. liepos 31 d.;

               (3)

               Sprendimo 2010/279/BUSP 13 straipsnio 2 dalyje nustatyta, kad sprendimą dėl orientacinės finansavimo sumos, skiriamos paskesniais laikotarpiais, priima Taryba;

               (4)

               todėl Sprendimas 2010/279/BUSP turėtų būti iš dalies pakeistas, kad jame būtų numatyta orientacinė finansavimo suma 2011 m. rugpjūčio 1 d.–2012 m. liepos 31 d. laikotarpiui,

         PRIĖMĖ ŠĮ SPRENDIMĄ:
   1 straipsnis
   Sprendimo 2010/279/BUSP 13 straipsnio 1 dalis papildoma šia pastraipa:

      „Orientacinė finansavimo suma, skirta išlaidoms, susijusioms su EUPOL AFGHANISTAN 2011 m. rugpjūčio 1 d.–2012 m. liepos 31 d. laikotarpiu padengti, yra 60 500 000 EUR.“

   2 straipsnis
   Šis sprendimas įsigalioja jo priėmimo dieną.

      Priimta Briuselyje 2011 m. liepos 25 d.

            Tarybos vardu

            Pirmininkas

         M. DOWGIELEWICZ

      (1)  OL L 139, 2007 5 31, p. 33.

      (2)  OL L 123, 2010 5 19, p. 4.

      (3)  OL L 136, 2011 5 24, p. 64.


title: 2009 m. lapkričio 16 d. Tarybos sprendimas dėl Bendrijos pozicijos dėl dalyvavimo CARIFORUM ir EB konsultacinio komiteto, numatyto CARIFORUM valstybių ir Europos bendrijos bei jos valstybių narių ekonominės partnerystės susitarime, veikloje ir EB įsisteigusių organizacijų atstovų atrankos

text:
8.4.2010

               LT

               Europos Sąjungos oficialusis leidinys

               L 88/23

         TARYBOS SPRENDIMAS
   2009 m. lapkričio 16 d.
   dėl Bendrijos pozicijos dėl dalyvavimo CARIFORUM ir EB konsultacinio komiteto, numatyto CARIFORUM valstybių ir Europos bendrijos bei jos valstybių narių ekonominės partnerystės susitarime, veikloje ir EB įsisteigusių organizacijų atstovų atrankos
   (2010/207/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 300 straipsnio 2 dalies antrą pastraipą,
   atsižvelgdama į Komisijos pasiūlymą,
   pasikonsultavusi su Europos ekonomikos ir socialinių reikalų komitetu,
   kadangi:

               (1)

               CARIFORUM valstybių ir Europos bendrijos bei jos valstybių narių ekonominės partnerystės susitarimas (1) (toliau – Susitarimas) buvo pasirašytas 2008 m. spalio 15 d. ir yra laikinai taikomas nuo 2008 m. gruodžio 29 d.

               (2)

               Susitarimo 232 straipsnio 2 dalyje numatyta, kad sprendimus dėl dalyvavimo CARIFORUM ir EB konsultacinio komiteto veikloje priima Jungtinė taryba, siekiant užtikrinti visų suinteresuotųjų šalių atstovavimą.

               (3)

               Svarbu užtikrinti, kad būtų kuo greičiau įsteigtos Susitarime numatytos institucijos, visų pirma CARIFORUM ir EB konsultacinis komitetas, atsižvelgiant į jo vaidmenį užtikrinant Susitarimo įgyvendinimo stebėseną.

               (4)

               Reikėtų nustatyti Bendrijos vidaus procedūrą, skirtą EB įsisteigusių organizacijų atstovams atrinkti.

               (5)

               Europos ekonomikos ir socialinių reikalų komitetas pareiškė norą padėti nustatant ir atrenkant Europos pilietinės visuomenės organizacijų atstovus ir iš pradžių vykdyti Konsultacinio komiteto sekretoriato funkcijas,

         NUSPRENDĖ:
   1 straipsnis
   Bendrijos pozicija dėl CARIFORUM ir EB jungtinės tarybos sprendimo dėl CARIFORUM ir EB konsultacinio komiteto (toliau – Komitetas), numatyto CARIFORUM valstybių ir Europos bendrijos bei jos valstybių narių ekonominės partnerystės susitarime, nuolatinių narių atrankos priėmimo grindžiama prie šio sprendimo pridėto Jungtinės tarybos sprendimo projektu.
   2 straipsnis
   1.   Konsultuodamasis su Komisija ir jos pritarimu, Europos ekonomikos ir socialinių reikalų komitetas siūlo priedo 1.1 punkto a papunktyje nustatytų Europos organizacijų atstovus, kuriuos turi patvirtinti CARIFORUM ir EB prekybos ir vystymosi komitetas. Pasiūlytų atstovų sąraše turi būti trys profesinių sąjungų organizacijų atstovai, trys darbdavių organizacijų atstovai, trys organizacijų, atstovaujančių įvairiems socialiniams ir ekonominiams interesams (įskaitant žemdirbius ir vartotojų asociacijas), atstovai; visi jie turi atitikti priedo 1.1 punkte nustatytus reikalavimus.
   2.   Turi būti paskirti keturi priedo 1.1 punkto c papunktyje nustatytų Europos organizacijų atstovai ir du priedo 1.1 punkto b papunktyje nustatytų Europos organizacijų atstovai. Europos ekonomikos ir socialinių reikalų komiteto prašoma sudaryti priedo 1.1 punkto b ir c papunkčiuose nustatytų organizacijų sąrašus. Tai atliekama viešai skelbiant kvietimą teikti paraiškas dėl įtraukimo į tokį sąrašą. Teikdama paraišką bet kuri suinteresuotoji organizacija išdėsto, kodėl ji atitinka priedo 1 punkte nustatytus reikalavimus. Į sąrašą gali būti įtraukta bet kuri organizacija, atitinkanti tos nuostatos reikalavimus. Komisija patikrina, ar patekti į sąrašą siekianti organizacija atitinka priedo 1 punkte nustatytus reikalavimus. Jeigu Komisija mano, kad patekti į sąrašą siekianti organizacija neatitinka šių reikalavimų, ji per du mėnesius nuo paraiškos pateikimo datos apie tai praneša paraišką pateikusiai organizacijai.
   3.   Į sąrašą patekusios organizacijos informuojamos apie Komiteto veiklą ir turi galimybę toje veikloje dalyvauti stebėtojų teisėmis, pačios padengdamos su tuo susijusias išlaidas.
   4.   Kvietime teikti paraiškas organizacijos taip pat kviečiamos siūlyti vieną iš savo atstovų tapti nuolatiniu Komiteto nariu. Į sąrašą įtrauktos organizacijos vėliau kviečiamos patvirtinti daugiausia dvi nuolatinių komiteto narių kandidatūras, atrinktas iš tokį norą išreiškusių ir priedo 1 punkte išdėstytus reikalavimus atitinkančių asmenų. EB 1.1 punkto b ir c papunkčiuose nurodytoms kategorijoms CARIFORUM ir EB prekybos ir vystymosi komitetui teikia tas nuolatinių narių kandidatūras, kurioms buvo labiausiai pritarta, su sąlyga, kad yra laikomasi priedo 1 punkte išdėstytų reikalavimų.
   5.   Kvietimas teikti paraiškas tapti nuolatiniais Komiteto nariais skelbiamas likus keturiems mėnesiams iki esamų Komiteto narių įgaliojimų pabaigos. Jie skiriami 4 dalyje išdėstyta tvarka.

      Priimta Briuselyje 2009 m. lapkričio 16 d.

            Tarybos vardu

            Pirmininkė

         C. MALMSTRÖM

      (1)  OL L 289, 2008 10 30, p. 3.

      PRIEDAS

         CARIFORUM valstybių ir Europos bendrijos
         bei jos valstybių narių ekonominės partnerystės susitarimu įsteigtos
         JUNGTINĖS TARYBOS SPRENDIMAS Nr. …/20..
         dėl dalyvavimo CARIFORUM ir EB konsultacinio komiteto veikloje
         CARIFORUM IR EB JUNGTINĖ TARYBA,
         atsižvelgdama į CARIFORUM valstybių ir Europos bendrijos bei jos valstybių narių ekonominės partnerystės susitarimą (toliau – Susitarimas), pasirašytą 2008 m. spalio 15 d. Bridžtaune, Barbadose, ypač į jo 232 straipsnio 2 dalį,
         kadangi:
         atsižvelgiant į Susitarimo 1 straipsnyje nustatytus tikslus ir 5 straipsnyje nustatytą įsipareigojimą dėl jo įgyvendinimo stebėsenos, tikslinga kuo greičiau įsteigti CARIFORUM ir EB konsultacinį komitetą,
         NUSPRENDĖ:
         1 straipsnis
         1.   CARIFORUM ir EB konsultacinį komitetą (toliau – Komitetas) sudaro 40 nuolatinių narių, atstovaujančių pilietinės visuomenės organizacijoms, 25 nuolatiniai nariai, atstovaujantys CARIFORUM valstybėse įsisteigusioms organizacijoms, ir 15 nuolatinių narių, atstovaujančių EB įsisteigusioms organizacijoms.
         Kiekvienoje iš šių dviejų grupių mažiausiai du atstovai yra iš organizacijų, atstovaujančių atitinkamai:

                     a)

                     socialiniams ir ekonominiams partneriams;

                     b)

                     akademinei bendruomenei, įskaitant nepriklausomus mokslinių tyrimų institutus; ir

                     c)

                     kitoms nevyriausybinėms organizacijoms, įskaitant vystymosi ir aplinkos organizacijas.

               Nuolatiniai nariai skiriami dvejų metų kadencijai, kuri gali būti pratęsta. Turi būti užtikrinta, kad nariai turėtų atitinkamą kompetenciją ir atstovautų įvairioms geografinėms sritims bei sektoriams.
         2.   Šiame sprendime pilietinės visuomenės organizacijos – tai asociacijos, fondai ir kitos privačios institucijos, turinčios tarptautinės svarbos ne pelno tikslų ir galinčios teikti profesionalią informaciją arba konsultacijas Susitarime nustatytais klausimais, arba atstovaujančios svarbiems viešosios nuomonėms aspektams, susijusiems su Susitarime numatytomis sritimis. Reikalavimas nesiekti pelno gali būti netaikomas akademinėms institucijoms, turinčioms specifinės patirties Susitarime numatytose srityse.
         3.   Organizacija laikoma įsisteigusia CARIFORUM valstybių arba EB teritorijoje, jei ji savo pagrindinę veiklą vykdo bei centrines valdymo ir kontrolės funkcijas atlieka CARIFORUM valstybių arba EB teritorijoje.
         2 straipsnis
         CARIFORUM ir EB prekybos ir vystymosi komitetas kuo greičiau aptaria ir patvirtina CARIFORUM valstybių ir EB pasiūlytų nuolatinių narių sąrašą ir jį atnaujina.
         3 straipsnis
         Komiteto posėdžiuose stebėtojos teisėmis gali dalyvauti bet kuri organizacija, atitinkanti 1 straipsnio 2 ir 3 dalių reikalavimus. CARIFORUM ir EB prekybos ir vystymosi komitetas kasmet patvirtina stebėtojų, kuriuos pasiūlė CARIFORUM valstybės ir EB, sąrašą. Komitetas gali kviesti ekspertus prisidėti prie jo darbo. Ekspertų ir stebėtojų dalyvavimo tvarka nustatoma Komiteto darbo tvarkos taisyklėse.
         4 straipsnis
         Pirminiu laikotarpiu iki 2010 m. gruodžio 31 d. Komiteto sekretoriato funkcijas atlieka Europos ekonomikos ir socialinių reikalų komitetas. Jeigu Šalys arba Europos ekonomikos ir socialinių reikalų komitetas pakankamai iš anksto nepateikia savo prieštaravimo, šis laikotarpis automatiškai pratęsiamas.
         5 straipsnis
         Finansavimo tvarką nustato CARIFORUM ir EB prekybos ir vystymosi komitetas. Finansinę paramą pareigoms Komitete vykdyti gali gauti tik nuolatiniai Komiteto nariai.
         6 straipsnis
         Šis sprendimas įsigalioja …

            Priimta …